Афғон масаласи диққат марказида қолиши керак — Норов – Газета.uz\nАфғон масаласи диққат марказида қолиши керак — Норов\nДунёдаги ҳодисалар муносабати билан афғон масаласи жаҳон сиёсатида иккинчи даражага тушиб кетди. «Бунга йўл қўйиб бўлмайди. Халқаро ҳамжамият ушбу мамлакатнинг бугуни ва эртаси учун жавобгарликни зиммасига олиши керак», — дея маълум қилди ташқи ишлар вазири ўринбосари Владимир Норов БМТ вазирлар анжуманида.\nLotinchada На русском языке 1 апрель 2022, 16:36 Сиёсат\nДунёдаги воқеалар сабабли «халқаро ҳамжамиятнинг Афғонистонга эътибори бироз пасайган», деди Ўзбекистон ташқи ишлар вазири ўринбосари Владимир Норов 31 март куни Афғонистондаги гуманитар мажбуриятлар бўйича БМТ вазирлар анжуманида.\n«Афғон муаммоси моҳиятан жаҳон сиёсатида иккинчи даражага тушди. Бунга йўл қўйиб бўлмайди. Халқаро ҳамжамият ушбу мамлакатнинг бугуни ва келажаги учун жавобгар бўлиши керак», — деди у.\n«Ҳозирда Афғонистонда ўткир иқтисодий инқироз ҳукм сурмоқда, молиявий ресурслар, озиқ-овқат, дори-дармон ва энг зарур товарлар етишмаслиги сабабли оғир гуманитар вазият юзага келган», — деди вазир ўринбосари. БМТ маълумотларига кўра, 24,4 миллиондан ортиқ одам ёрдамга муҳтож.\n«Бугунги кунда бу давлат ўз тараққиётининг ҳал қилувчи босқичида. Ё бу давлат жаҳон ҳамжамиятининг ёрдами билан нормал иқтисодиёт ва ривожланиш асосларини яратиш учун шарт-шароит яратади ёки яна террористик ва экстремистик ташкилотларнинг паноҳига айланади», — деди Владимир Норов.\n«Бу ерда бизда халқаро ҳамжамият ва Афғонистоннинг бошқа ҳукуматлари манфаатлари мос келади, улар мамлакатни террорчилардан тозалаш бўйича муайян қадамлар қўймоқда. Муваққат\n«Бу ерда халқаро ҳамжамият ҳамда мамлакатни террористлардан тозалаш учун муайян қадамларни ташлаётган Афғонистоннинг янги ҳукумати манфаатлари мос тушаётганини кўришимиз мумкин. Вақтинчалик ҳукумат халқаро ҳамжамият хавотирларига фаол муносабат билдирмоқда ва кўзга кўринарли натижаларга эришди», — деди ТИВ раҳбарияти вакили.\nЎзбекистон Афғонистоннинг яна «четлаштирилган давлат»га айланиб қолмаслиги учун ушбу мамлакатдаги энг ўткир ижтимоий муаммоларни ҳал қилишга қаратилган аниқ қўллаб-қувватлаш чораларини кўриш зарур, деб ҳисоблайди. Шунинг учун ҳам Ўзбекистон мамлакатнинг хориждаги молиявий активларини қайта «эритиш» тарафдори.\nВладимир Норов Ўзбекистон икки марта — ўтган йилнинг сентябрь ва декабрь ойларида Афғонистон халқига озиқ-овқат, дори-дармон, кийим-кечак ва кўмирдан иборат инсонпарварлик ёрдами юборганини эслатиб ўтди. «Биз қўшни давлатни узлуксиз электр энергияси билан таъминлашда давом этамиз, бу эса Афғонистоннинг электр энергияси импортининг 28 фоизини қоплайди», — деди у.\nАфғонистон томони импорт қилаётган товарларнинг 32 фоизга яқини Ўзбекистон ҳудуди орқали қўшни давлатга транзит орқали олиб ўтилмоқда. Ўзбекистон мутахассислари ҳам Мозори Шариф халқаро аеропорти фаолиятини тиклаш ишларини деярли якунламоқда.\n«„Термиз — Мозори-Шариф — Кобул — Пешовар“ темир йўли ҳамда „Сурхон — Пули Хумри“ электр узатиш линияси-500 қурилиши каби йирик инфратузилма лойиҳаларини амалга оширишда халқаро молия институтлари имкониятларини жалб қилиш орқали Кобулнинг янги маъмуриятига кўмаклашиш зарур», — деди вазир ўринбосари.\nАфғонистонга гуманитар юкларни марказлаштирилган ва мақсадли етказиб беришни таъминлаш мақсадида Ўзбекистон Термиз шаҳрида кўп функцияли транспорт-логистика хабини яратиш ташаббуси билан чиқди.\n26−27 март кунлари Тошкентда Ўзбекистон, Афғонистон ва Покистон транспорт департаментлари раҳбарларининг чекловларни бартараф этиш бўйича умумий ёндашувларни ишлаб чиқишга ҳисса қўшишга қаратилган йиғилиши бўлиб ўтди.\nВладимир Норов Ўзбекистон Афғонистоннинг малакали мутахассисларга бўлган эҳтиёжини қондиришга кўмаклашаётганини таъкидлади. Ўзбекистонда 300 га яқин афғонистонлик талаба таҳсил олмоқда, фуқаро авиацияси мутахассислари ва тиббиёт ходимларини тайёрлаш бўйича курслар ташкил этилган, деди у.\n«Афғон масаласида БМТнинг ролини кучайтириш ва унинг овози ҳар қачонгидан ҳам баландроқ бўлиши керак. БМТ Афғонистонга ёрдам бериш бўйича халқаро саъй-ҳаракатларни сафарбар қилиш ва мувофиқлаштириш учун янада катта масъулиятни ўз зиммасига олиши керак», — деди ташқи ишлар вазири ўринбосари.\nСанжар Саид, "Газета.uz" 1 127\nUNICEF Афғонистонга Термиз орқали $2,3 млнлик гуманитар ёрдам юборди 4 март 2022, 10:13\nЎзбекистон Афғонистонга 63 та вагонда инсонпарварлик ёрдамини жўнатди 23 декабр 2021, 11:01\nЎзбекистон халқаро ҳамжамиятни Афғонистонга нисбатан санкцияларни бекор қилишга чақирди 9 декабр 2021, 16:35\n«Афғонистондаги вазиятда қуруқ сўздан амалий ишларга ўтиш вақти келди» — Абдулазиз Камилов 7 декабр 2021, 14:26\nЖаҳон банки Афғонистонга музлатилган активлардан $280 млн ажратади 3 декабр 2021, 13:53\n«Афғонистон муаммоларини қўшни давлатлар зиммасига юкламаслик керак» — ТИВ раҳбари 19 ноябр 2021, 10:10\n«Афғонистоннинг террорчилар маконига айланишига йўл қўймаслик ниҳоятда долзарб» — президент 12 ноябр 2021, 19:06\nМуваққат ҳукуматда маблағ йўқлиги Афғонистон билан лойиҳаларни амалга оширишга тўсқинлик қилмоқда — Абдулазиз Камилов 2 ноябр 2021, 16:41\nАбдулазиз Камилов Эрон президенти билан Афғонистондаги вазиятни муҳокама қилди 27 октябр 2021, 14:52\nУч кунда Термизга Афғонистон учун 100 тонна гуманитар юк олиб келинди 18 октябр 2021, 11:03\n«Афғонистон нафақат хавф-хатар ва таҳдидлар, балки янги имкониятлар манбаси ҳамдир» — Абдулазиз Камилов 8 октябр 2021, 13:00\nЎзбекистон ва Туркманистон Афғонистонни қўллаб-қувватлашда давом этади 5 октябр 2021, 16:56\nАфғонистон энди минтақа давлатлари ва халқаро ҳамжамият учун хавф туғдирмаслиги керак — Ўзбекистон ТИВ 27 сентябрь 2021, 18:20\n«Афғонистонни яккалаб қўйиш мумкин эмас» — Шавкат Мирзиёев 22 сентябрь 2021, 08:30\nБМТ Афғонистондаги гуманитар инқирозни бартараф этиш саъй-ҳаракатлари масъулиятини олиши мумкин — Абдулазиз Камилов 21 сентябрь 2021, 14:56


Ишсизларга ҳам кредит ажратиладими – Сурхон тонги\nБош саҳифа / Жамият / Ишсизларга ҳам кредит ажратиладими\nАвгуст 8, 2018\tЖамият Изоҳ қолдириш 2,146 Кўрилди\n— Ўзбекистон ёшлар иттифоқи томонидан ёшларнинг тадбиркорлик қилишлари учун имтиёзли 7 фоизли кредит ажратилаётган экан. Тахминан 10-15 сотихли ер майдонида иссиқхона қуриш учун 30 миллион атрофида кредит олмоқчи эдим. Бунинг учун ойлик маошим ҳақидаги маълумотномани бера олмайман. Энг кам иш ҳақининг юз баробаридан кўп маблағ учун эса гаров сўрашаяпти, менда бунинг ҳам имкони йўқ. Шундай ҳолатда менга кредит беришадими?\nҚ. РЎзиев, Термиз шаҳри\n— Ёшлар тадбиркорлигини ҳар томонлама қўллаб-қувватлаш, ёшларни бизнес билан шуғулланишга фаол жалб этиш учун шарт-шароитлар яратиш, уларнинг бандлигини таъминлаш мақсадида “Ёшлар — келажагимиз” Давлат дастури қабул қилинди. Дастур доирасида Ўзбекистон ёшлар иттифоқи ҳузурида “Ёшлар — келажагимиз” жамғармаси ташкил этилиб, вилоятларда жамғарманинг туман ва шаҳар филиаллари ташкил этилди. Республика бюджетидан вилоятимиз ёшлари учун 59 миллиард 90 миллион сўм кредит маблағи ажратилди. Имтиёзли кредитлар ва мол-мулкни лизингга бериш Ўзбекистон Республикаси Ташқи иқтисодий фаолият Миллий банки, “Ипак йўли” АИТБ, АТ Халқ банки ва “Ҳамкор банк” АТБ орқали амалга оширилади. Кредит беришнинг ўз шартлари бор. Ўша шартларга биноан кредит олмоқчи бўлган шахс ҳеч қаерда ишламаган тақдирда, оила аъзоларидан бири, қариндоши ёки ишончли шахслар кафиллик бериши мумкин. Энг кам иш ҳақининг юз бараваридан юқори бўлган маблағга гаров таъминоти тақдим этиш шарт. Акс ҳолда кредит ажратилмайди.\nСаволга “Қишлоққурилишбанк” АТБ “Бек офис”\nтаркибидаги юридик шахсларга ажратилган\nкредитлар мониторинг бўлими бошлиғи\nШавкатилла БЕРДИЕВ жавоб берди.\nОлдинги Дактилоскопик экспертиза ҳақида биласизми?\nКейинги Яширин цех фош бўлди


“Марказий Осиё республикалари чегараларидаги ҳозирги вазият беқарорликка сабаб бўладими?”\n30 июн 2022, Тошкент вақти: 06:46\nМарказий Осиё минтақасидаги ҳозирги давлатлар раҳбарлари совет империяси инқирозидан кейин мустақиллигини эълон қилган ўз мамлакатлари учун олтин аср бўлиши ҳақида гапиришни яхши кўрадилар. Гўё бу олтин аср Аловуддиннинг сеҳрли чироғи каби ўзларининг қўлидаю халқлар сабр-тоқат қилсалар бас, уни муҳайё этиш ҳеч гап эмасдек сўзлашади.Совет даврида ҳам шунга ўхшаш валдирашлар бўлган эди чамамда.Агар янглишмасам, Ленинга ўхшаш бир ҳаёлпараст 20 йилдан кейин коммунизмни олтин патнисда муҳайё қилиш тўғрисида афсона тўқиган ҳам эди.\nШу жиҳатдан олганда минтақадаги собиқ совет республикалари ҳозирги раҳбарлари ўзларининг коммунист ўтмишдошларидан узоққа кетган эмаслар.Амммо бир жиҳатлари билан улардан фарқ қиладилар. Ҳозиргилар ўз халқлари учун ваъда қилаётган олтин даврга бошқалар, хусусан қўшнилар шерик бўлишини истамайдилар. Шунинг учун ҳам мамлакат ҳудудларини тақа-тақ ёпиб, эшикларни тамбалаб олишмоқда. Келажагини буюк кўрувчи Ўзбекистон каби давлат эса ҳар эҳтимолга қарши эшиги ортига мина ҳам қўйиб чиққан.\nАммо раҳбарлар мана ўн-ўн икки йилдан бери ваъда қилаётган даврнинг эпкини ҳам сезилгани йўқ ҳозирча. Аксинча, баъзи таҳлилчилар фикрича, гарчи ҳукуматлар, жумладан Тожикистонда, иқтисодий ўсиш кузатилгани ҳақида жар солаётган бўлсаларда, халқ турмуш даражасида яхшилик сари ўзгариш сезилгани йўқ. Билъакс, тобора ёмонлашиб бораётгани тўғрисида гапирмоқдалар. Бунга кўп ҳолларда, эркин савдо ва бозор иқтисодиётига зид равишда бу мамлакатлар вужудга келтирган ғайри цивилизацияли чегара ва божхона хизматлари ва бу хизматлар айрим ходимлари орасида авж олган таъмагирлик сабаб бўлмоқда.\nТожик-қирғиз,ўзбек-қирғиз,ўзбек –қозоқ, ўзбек –тожик чегараларидаги вазиятнинг мураккаблигича қолаётгани ва айрим чегараларда,жумладан йил бошланишида тожик-қирғиз чегарасида юз берган кескинлик айрим таҳлилчиларга, хусусан қирғиз-тожик ўзбек халқлари макони бўлган Фарғона водийсидаг этник можаролар вужудга келиши тўғрисида хулоса чиқаришга асос бўлмоқда.\nМаълумки,шу йил январ ойида Қирғизистоннинг Боткент вилояти ва Тожикистоннинг Исфара районларини ажратиб турувчи чегарада ғайриқонуний ўрнатилган постлар икки мамлакатнинг маҳаллий аҳолиси ўртасида қонли можаро чиқиб кетиши мумкин бўлган вазиятни юзага келтирди.Тожиклар Қирғизистон томондаги чегара постлари вагончаларини улоқтириб ташладилар.Кўп ўтмай қирғизлар Тожикистон томонида шундай амалга қўл урдилар.Фақат бахтли тасодиф туфайли бу можаронинг кескинлашиб кетиши олди олиб қолинди.\nКейинги хабарларга кўра, 14 январ куни Тожикистон ва Қирғизистон ҳуқуқ-тартибот органлари юқори мартабали раҳбарлари икки мамлакатнинг баҳсли ҳудудида ўрнатилган учтадан чегара постларини олиб ташлашга келишганлар.Бироқ, бу билан тожик-қирғиз чегара муаммолари ҳал қилинди, деб бўлмайди.Чунки, Совет Иттифоқи парчалангандан кейин мустақилликка эришган республикалар гарчи 1924 йилда белгиланган рамзий чегаралар доирасида қолишга келишган бўлсалар ҳам, бир-бирларига ҳудудий даъволаридан кечган эмаслар.Шу боис ҳам бот-бот Тожикистон матбуотида Ўзбекистонга нисбатан ҳудудий даъволар пайдо бўлиб туради. Қирғизистон билан Тожикистон ўртасида ҳам тақрибан 21 квадрат километрли 70 участка ҳануз баҳсли бўлиб қолмоқда.Қирғизистон ва Ўзбекистон ҳудудларидаги анклавлар ҳам гоҳ-гоҳида аҳоли билан чегара ва божхона хизматлари ходимлари ўртасида тушунмовчиликларни юзага келтирмоқда.\nЮқорида айтганимиз, Қирғизистон ва Тожикистон чегарасидаги можародан кейин, айрим экспертлар, чегара муаммоси минтақада беқарорлик манбаи бўлиши мумкинлиги тўғрисида гапиришмоқда. Масалан, Германияда яшовчи Марказий Осиё бўйича эксперт Юрий Земмелнинг фикрича, шу йилнинг ўзида чегар можаролари шундай беқарорликка олиб келиши мумкин. Ўзбекистоннинг Қозоқистон билан ўз чегарасини бир томонлама ёпиб қўйгани, Тожикистон ва Туркманистон билан икки йил олдин виза тортибини жорий этгани оқибатида қон-қариндошлик алоқалари билан чамбарчас боғланган минтақа мамлакатлари халқларининг нафақат ўз мамлакатлари ҳукуматларига,балки қўшни давлатлар, айниқса Ўзбекистон раҳбариятига нисбатан норозилигини кучайтирмоқда.Бу эса “Ҳизб ут Таҳрир” каби ташкилотларга қўл келмоқда. Ўзбекистон раҳбариятини қораловчи бу ташкилотнинг Тожикистон ва Қирғизистонда фаоллашгани ва унинг асосий аъзолари этник ўзбеклардан иборат эканлиги сабабларидан бири ҳам бу давлат ҳозирги ҳукуматининг чегараларни ёпиш ва виза тартибини жорий этиш орқали халқларни бир-биридан айириш сиёсати оқибатидир.\nБу мамлакатлардаги паймонаси тўлиб тошаётган аҳоли бугун чегара ва божхона постлари жойлашган вагончаларни ағдариб ташлаган бўлсалар, эртага Ўрта Осиё республикаларининг авторитар ҳукмронлари салтанатини қуллатишга ҳаракат қилмаслигига кафолат бериб бўлмайди.\nЛекин ҳамма кузатувчилар ҳам шундай фикрда эмаслар. Марказий Осиё бўйича таҳлилчи журналист Олег Панфилов чегараларда юз бериб турган можаролар чуқур кескинликни юзага келтириши мумкин эмас,деб ҳисоблайди.Бирор бир давлат, дейди у, ўз қўшнисига нисбатан қандайдир қуролли ҳаракат қилишга қодир эмас. Чунки, ҳар бир мамлакат ичида туб миллатдан ташқари кўп сонли бошқа миллатлар ҳам яшайдилар. Масалан, Тожикистонда бир ярим миллион ўзбеклар, Ўзбекистонда ҳам кўплаб тожиклар истиқомат қилиб келмоқдалар. Қирғизистон ҳақида ҳам шундай дейиш мумкин.\nУлар жиддий можаролар олдини олиш омили ролини ўйнашлари мумкин.\n“Яна шуни айтиш керакки, дейди таҳлилчи, совет ҳокимияти ўрнатилгунга қадар Ўрта Осиё халқлари дўстона яшаб келганлар.Ундан кейин ҳам бирор бир жиддий миллий можаро юз бермаган.\nҲозир ҳам бу давлатлар раҳбарлари учун ва, албатта, халқлар учун можаролар чиқиши фойдали эмас. Бу, биринчидан. Иккинчидан,Олег Панфилов фикрича: “Ўзбекистон, Қирғизистон,Тожикистон ва Қозоқистон ҳозирги раҳбарлари, агар қуролли можаро чиқиб кетса, амалда бутун Марказий Осиё мамлакатларини ўз домига тортиши мумкинлигини яхши биладилар. Кейин, уришиш учун бу мамлакатларда маблағ ҳам, етарли даражада қурол-яроқ ҳам йўқ”.Менинг ўйлашимча, дейди у, Марказий Осиёда тинчлик ва барқарорлик бўлишидан манфаатдор катта давлатлар бу ерда уруш чиқиб кетишига йўл қўймайдилар.\nБизнинг нима учун ҳозир чегараларда кескинлик юзага келмоқда, деган саволимизга Олег Панфилов шундай жавоб берди:”Менинг фикримча, бунинг ҳаммаси президентларнинг амбицияси оқибатидир. Одамлар нафақат Совет Иттифоқи даврида чегарасиз яшаганлар ва ҳозир ҳам яшамоқдалар. Албатта Совет Иттифоқи яхши намуна эмас, чунки бу империя темир девор ичкарисида эди. Яхши намуна, бу, одамлар бир-бирлари билан бутунлай осойишта яшаётган Европа мамлакатлари, Европа Итифоқидир. Бундай яхши муносабатлар сабаби шу давлатлардаги бир-бирига ўхшаш сиёсий тизимлардир. Афсуски, Марказий Осиё раҳбарларининг шахсий нафсониятлари халқларга шундай яшаш имкониятини бермаяпти. Аммо бу давлатлар раҳбарлари ҳарқалай катта можаролар юз беришига йўл қўймаслик учун ўзларида ирода ва имконият топа оладилар”, деб ҳисоблайман.\nМарказий Осиё республикалари раҳбарлари очиқ чегаралар наркотиклар ва қурол-яроқ ғайриқонуний савдоси билан шуғулланувчиларга кўл келади, шунинг учун уларни ёпишга мажбурмиз, демоқдалар. Сизнингча, бу иддаоларда қанчалик ҳақиқат бор? деган саволимизга Панфилов: “Бу сўзлари билан ана шу раҳбарлар наркотиклар ва бошқа нарсалар ғайриқонуний савдосига қарши курашиши керак бўлган ўз қўл остидаги ҳуқуқ – тартибот органлари жуда ёмон ишлаётганларини эътироф этмоқдалар. Бунинг учун чегара ҳар икки томонида яшаётган ҳалол-пок, виждонли одамлар айбдор эмаслар”, деб жавоб берди.\nМарказий Осиё минтақаси бўйича таҳлилчининг фикрича:“Чегараларда юз бераётган ҳозирги можаролар учун ёмон ишлаётган раҳбарларнинг ўзлари ҳам ва уларнинг қўл остидагилар ҳам айбдорлар”.


Тожикистон Миллий гвардияси қўмондони бошчилигидаги делегация илк бор Ўзбекистонга расмий ташриф билан келди. Ўзбекистон ва Тожикистон Миллий гвардияси ўртасида ҳамкорлик режаси имзоланди\nТОШКЕНТ, 25 ноя – Sputnik. 24 ноябрь куни Тожикистон Миллий гвардияси қўмондони генерал-лейтенант Бобожон Жамолзода бошчилигидаги делегация илк бор Ўзбекистонга расмий ташриф билан келди. Бу ҳақда Ўзбекистон Миллий гвардияси матбуот хизмати хабар берди.Миллий гвардия марказий девонида Миллий гвардия қўмондони, генерал-майор Рустан Жўраев иштирокида тантанали йиғилиш бўлиб ўтди. Унда қўмондон ўринбосарлари, Марказий девон бошқарма бошлиқлари, бригада командирлари, шунингдек, Жамоат хавфсизлиги университети ҳамда Ихтисослаштирилган ўқув маркази раҳбарлари иштирок этди.Таъкидланишича, учрашувда ҳар икки томон ўзаро ҳамкорликни ривожлантириш ва мустаҳкамлашнинг асосий устувор масалаларини муҳокама қилган.Шунингдек, кадрлар тайёрлаш, уларнинг жанговар ва жисмоний тайёргарлигини ошириш бўйича қўшма тадбирларни амалга оширишга келишиб олишди. Қолаверса, улар хизмат кўрсатишнинг барча соҳаларида тажриба алмашишади.Делегация аъзолари Жамоат хавфсизлиги университети, Ихтисослаштирилган ўқув маркази, Ғалаба боғи ҳамда Миллий гвардиянинг қатор бўлинмалари билан танишишди.\nўзбекистон, ҳамкорлик, тожикистон, миллий гвардия\nТожикистон Миллий гвардияси қўмондони бошчилигидаги делегация илк бор Ўзбекистонга расмий ташриф билан келди.\nТОШКЕНТ, 25 ноя – Sputnik. 24 ноябрь куни Тожикистон Миллий гвардияси қўмондони генерал-лейтенант Бобожон Жамолзода бошчилигидаги делегация илк бор Ўзбекистонга расмий ташриф билан келди. Бу ҳақда Ўзбекистон Миллий гвардияси матбуот хизмати хабар берди.\nТаъкидланишича, учрашувда ҳар икки томон ўзаро ҳамкорликни ривожлантириш ва мустаҳкамлашнинг асосий устувор масалаларини муҳокама қилган.\nЙиғилиш якунида раҳбарлар 2022 йилга мўлжалланган икки томонлама амалий ҳамкорлик режасини имзолашди.\nШунингдек, кадрлар тайёрлаш, уларнинг жанговар ва жисмоний тайёргарлигини ошириш бўйича қўшма тадбирларни амалга оширишга келишиб олишди. Қолаверса, улар хизмат кўрсатишнинг барча соҳаларида тажриба алмашишади.


Самарқанд кўчаларини сув босди (фото)\n07.04.2020 01:01 0 4856\n6 апрель куни Самарқандда кучли ёмғир сабабли кўчаларни, уйларни сув босди. Ижтимоий тармоқларда ушбу ҳолат акс этган фото ва видеолар тарқалди.\nБундай шароитда тиббиёт ходимларига икки карра оғир бўлганини юқоридаги фото тасдиқлаб турибди: замбилдаги бемор аёлни улар сув босган кўчадан олиб ўтишмоқда.\nОб-ҳаво маълумотларига кўра, ушбу ҳафтада Ўзбекистон ҳудудига Волгабўйи районлари (Астрахань) орқали Россиянинг Европа ҳудуди (Москва области) устида шаклланган нам ва совуқ ҳаво оқимлари кириши кутилмоқда.\nРеспублика бўйича вақти-вақти билан ёмғир ёғиши, 8 апрелда айрим жойларга кучли ёмғир ёғиши мумкин. Кечаси ва 9 апрелда эрталаб айрим жойларда ёғаётган ёмғир қорга айланиши кутилмоқда.\nСамарқанд об-ҳаво ёмғир\nЖамият 30/05, 08:24\nДам олиш кунларида ҳаво ҳарорати бироз пасайиши кутиляпти\nКоронавирус 28/05, 23:21


Теглар: Террор, Бола, Жангари\nДобавлено: 28.10.2016, 12:38\nСуриянинг Алеппо шаҳрида террорчилар болаларга дарс ўтилаётган бошланғич мактабни портлатди, деб хабар берди “Vesti.ru” нашри.\nЯрадор ва ҳалок бўлган бегуноҳ болалар Рази госпиталига етказилган.\n“Мана уларнинг демократияси, нафрати! Бегуноҳ болаларнинг ҳаётига зомин бўлгани учун ҳали дўзах оловида куйишади”, деб жангариларни айблади ўликхона ёнида турган мактаб директори.\nТинч Аллепога ҳужум қилган террорчиларнинг ҳужуми оқибатида 6 нафар бола ҳаётдан кўз юмди, 16 нафари турли жароҳатлар билан касалхонага ётқизилди.


"QO’QON 1912" профессионал футбол клуби » “МАШЪАЛ”- “ҚЎҚОН-1912” : ЎЗАРО ЎЙИНЛАР ТАРИХИДАН\n“МАШЪАЛ”- “ҚЎҚОН-1912” : ЎЗАРО ЎЙИНЛАР ТАРИХИДАН\nCoca Cola Суперлигаси 5-тур доирасидан ўрин олган “Машъал” – “Қўқон-1912” учрашуви эртага Муборак шаҳрида бўлиб ўтади. Мазкур баҳс олдидан ушбу жамоаларнинг ўзаро ўйинлардаги статистик маълумотлари билан таништириб ўтамиз.\nЎзПФЛ Coca Cola Суперлигасининг 5-турида ишлайдиган расмийларни эълон қилди. Унга кўра Муборакда ўтадиган “Қўқон -1912” – “Машъал” баҳсини Вадим Агишев бошчилигидаги хакамлар гуруҳи бошқариб борадиган бўлди. Анчагина тажрибали хакамлардан бўлган Вадим Агишев ўтган мавсумда жамоамиз иштирокидаги бешта учрашувни бошқариб борган эди. Бу учрашувларни иккитасида жамоамиз ғалаба қозонган бўлса , иккита ўйинда мағлуб бўлганмиз. Қўқондаги “Марказий” стадионида бўлиб ўтган ва Агишев бошқариб борган “Қўқон -1912” – “Насаф” баҳси эса 2-2 ҳисобидаги дуранг натижа билан якунланган эди.\n“Машъал” – “Қўқон-1912” учрашуви, эртага Муборак шаҳридаги “Баҳром Вафоев” ўйингоҳида, соат 17:00 да старт олади. Бугун эса ушбу жамоаларнинг ўринбосарлари U-21 биринчилиги 5-турида майдонга тушишади. Мазкур ўйин Муборак шаҳридаги “Баҳром Вафоев” номли кичик ўйингоҳда соат 15:30 да бошланади.


ОФК вакили “Олмалиқ”қа ҳам ташриф буюрди\n22 октябрь, 2017, 16:25\nКеча Осиё Футбол Конфедерациясининг стратегик режалаштириш, маркетинг ва инфратузилма масалалари бўйича йўриқчиси Элнур Мамедов ва ЎФФ маркетинг бўлими бошлиғи Бахтиёр Маметов Олмалиқ шаҳрида бўлишди. Бу ҳақда клуб расмий сайти хабар бермоқда.\nМеҳмонлар ташриф давомида ОКМК спорт мажмуаси инфратузулмаси билан яқиндан танишишди. ОФК вакили Элнур Мамедов мажмуани кўздан кечириш жараёнида клуб ҳамда стадион раҳбариятига ўз фикр мулоҳазалари, қимматли маслаҳатларини берди. У Олмалиқда маркетинг борасида катта ютуқларга эришилиши мумкин бўлган потенцал юқори эканлигини айтиб ўтди.


Мирзиёев: “одамларнинг оғирини енгил қилиш учун маҳаллангизга ўзим келдим” - 05.02.2021, Sputnik Ўзбекистон\nМирзиёев: “одамларнинг оғирини енгил қилиш учун маҳаллангизга ўзим келдим”\nШавкат Мирзиёев кутилмаганда Фарғона шаҳридаги Шодиёна маҳалласига борди. Соҳибқирон Темур кўчаси бўйлаб юрилиб, уй-жойлар, савдо шохобчалари кўздан кечирилди. 05.02.2021, Sputnik Ўзбекистон\nТОШКЕНТ, 5 фев — Sputnik. Халқ депутатлари сессиясидан сўнг президент Шавкат Мирзиёев кутилмаганда Фарғона шаҳридаги Шодиёна маҳалласига борди. Маҳалла оралаб юриб, аҳоли билан учрашди.Онахонлардан бири эртага ўғлининг тўйи бўлишини айтди. Президент уларни табриклаб, ёш оилага бахт, соғлик тилади.Соҳибқирон Темур кўчаси бўйлаб юрилиб, уй-жойлар, савдо шохобчалари кўздан кечирилди.Шавкат Мирзиёев маҳалла идорасига кириб, маҳалла раиси ва маслаҳатчилар билан суҳбатлашди. Аҳолининг яшаш шароитлари, ҳудуддаги муаммоларни сўради. Уларни ҳал этиш бўйича мутасаддиларга кўрсатмалар берди.\n© Пресс-служба президента УзбекистанаШавкат Мирзиеев незапланированно посетил махаллю Шодиёна в Фергане\nШавкат Мирзиёев кутилмаганда Фарғона шаҳридаги Шодиёна маҳалласига борди. Соҳибқирон Темур кўчаси бўйлаб юрилиб, уй-жойлар, савдо шохобчалари кўздан кечирилди.\nТОШКЕНТ, 5 фев — Sputnik. Халқ депутатлари сессиясидан сўнг президент Шавкат Мирзиёев кутилмаганда Фарғона шаҳридаги Шодиёна маҳалласига борди. Маҳалла оралаб юриб, аҳоли билан учрашди.\n“Мана, бугун вилоятларингизга янги ҳоким қўйдик. Маҳаллабай ишлаш тизимини жорий қиляпмиз. Ҳақиқий аҳволни билиш, одамларнинг оғирини енгил қилиш учун маҳаллангизга ўзим келдим,” - деди Шавкат Мирзиёев аёллар билан суҳбатда.\nОнахонлардан бири эртага ўғлининг тўйи бўлишини айтди. Президент уларни табриклаб, ёш оилага бахт, соғлик тилади.\nСоҳибқирон Темур кўчаси бўйлаб юрилиб, уй-жойлар, савдо шохобчалари кўздан кечирилди.\n10 Март, 16:42\nШавкат Мирзиёев маҳалла идорасига кириб, маҳалла раиси ва маслаҳатчилар билан суҳбатлашди. Аҳолининг яшаш шароитлари, ҳудуддаги муаммоларни сўради. Уларни ҳал этиш бўйича мутасаддиларга кўрсатмалар берди.


«Амударё томорқа хизмати» МЧЖ кластерига 5 млрд сўмлик маблағ ажратилди\n3-05-2021, 12:14 468\nАввал хабар берганимиздек, Олий Мажлис Қонунчилик палатаси Спикери ўринбосари, O’zLiDeP фракцияси раҳбари, Ўзбекистон фермер, деҳқон хўжаликлари ва томорқа ер эгалари Кенгаши раиси Актам Хаитов Амударё туманига ташриф буюрди.\nТашриф доирасида дастлаб «Амударё томорқа хизмати» МЧЖ кластери қурилиши жараёни ва ташкилий ишлари билан танишди.\nТоморқачиларга 12 турдаги хизмат кўрсатиши белгиланган кластер яқин вақт ичида тўлиқ ўз фаолиятини бошлаши режалаштирилган бўлиб, жами 5 млрд 27 миллион сўм маблағ Кенгаш ҳузуридаги Жамғарма ҳисобидан ажратилган. Ҳозирда қурилиш ишлари якуний босқичида.\nСпикер ўринбосари кластер қурилиш ишлари ва фаолиятини бошлаган йўналишлар билан яқиндан танишди.\nАҳолига ва бозорларимизга арзон ва сифатли озиқ-овқат маҳсулотларини етказиб бериш ва бозор нархларининг барқарорлигини таъминлашда аҳоли томорқа майдонларидан самарали фойдаланишини ташкил этиш бугунги куннинг энг долзарб масалаларидан ҳисобланади.\nУшбу муносабат билан Спикер ўринбосари тумандаги томорқачилар фаолияти билан ҳам танишди. Ташриф доирасида “Қиличбой” ОФЙ ҳудудида истиқомат қилувчи фуқаро Қ.Нуримов ва “Холимбег” ОФЙ ҳудудида истиқомат қилаётган фуқаро Ж.Юлдашевларнинг томорқа майдонлари кўздан кечирилди.\nТашриф давомида Холимбег ОФЙ ҳудудидаги «Уста Аллаёр» фермер хўжалиги ва Дурман ОФЙ ҳудудидаги «Пирназаров Турабой» фермер хўжаликларида маҳаллий ёшлар билан учрашди.\nУшрашувда «Ҳар бир ёшга бир гектар» лойиҳаси доирасида ёшларга экин майдонлари ажратиб берилиб, экин майдонларидан самарали фойдаланиш бўйича тавсиялар берилди.\nЎзбекистон янгиликлари » Иқтисодиёт » «Амударё томорқа хизмати» МЧЖ кластерига 5 млрд сўмлик маблағ ажратилди


Меҳр ва эътибордан диллар нурафшон – Сурхон тонги\nБош саҳифа / Жамият / Меҳр ва эътибордан диллар нурафшон\nМарт 6, 2018\tЖамият Изоҳ қолдириш 384 Кўрилди\n8 март — Халқаро хотин-қизлар куни — нафосат ва гўзаллик тантанаси. Унда мўътабар онахонларимиз, оқила опа-сингилларимизга ҳурмат ва эҳтиром кўрсатиш, дилларига хушнудлик улашишдек эзгу иш анъанага айланиб улгурган.\nБу галги байрам тантаналари ҳам вилоятимизда кенг нишонланмоқда. Асосий байрам тадбирига ташриф буюрган вилоятимизда турли соҳаларда фаолият юритаётган, маҳалладошларига оқила бекаликда намуна кўрсатаётган ташаббускор хотин-қизларимизнинг юз кўзида шодлик, мамнунликни, ҳурмат ва эҳтиромдан гул-гул ёнган чеҳраларни кўрдик. Демакки, улар бугунидан рози, эртасидан кўнгли тўқ.\nДастлаб, тадбирда сўзга чиққан вилоят ҳокими хотин-қизларимизни байрам билан табриклаб, уларга баркамол авлодни тарбиялаб, жамиятимиз ривожига янада кенг кўламли улуш қўшишлари учун куч-қувват тилади. Шунингдек, бугунги кунда жамиятда ва оилада ўз мавқеига, ўрнига эга бўлаётган хотин-қизларимиз ҳар қачонгиданда эъзоз топаётгани, яратилаётган имкониятлар самараси уларнинг эришилаётган ютуқларида ҳам кўринаётганини алоҳида таъкидлади.\nДарҳақиқат, бугун қай бир соҳани олманг, барчасида аёлларимиз фаоллик кўрсатмоқда. Фан, тиббиёт, журналистика, таълим, сиёсат дейсизми барисида нафосат эгаларининг ҳиссаси, меҳнати бор. Албатта, буларнинг ҳаммаси бизга яратилаётган имтиёзлару имкониятлар натижасидир. Энг қувонарлиси, турли соҳаларда ишлаб, Ватанимиз тараққиётига самарали ҳисса қўшаётган, ҳам оилада бекаликни, оналикни, ҳам ижтимоий-сиёсий ҳаётда фаоллик намунасини кўрсатаётган аёлларнинг меҳнати муносиб баҳоланяпти. Бу йил ҳам Президент фармони билан вилоятимиздан яна икки нафар қизимиз Зулфия номидаги давлат мукофотига ва икки нафар аёлимиз давлат мукофотига муносиб кўрилгани ютуқларимиз сафига ютуқ бўлиб қўшилди.\nБайрамона ташкил этилган тадбирда ҳам кўпчиликка ўрнак бўлаётган хотин-қизларимиз вилоят ҳокимлигининг ҳамда Республика хотин-қизлар қўмитасининг фахрий ёрлиғи ва эсдалик совғалари билан тақдирланишди.\nЭл суйган санъаткорлар томонидан куйланган қўшиқлар ва рақслар иштирокчиларга хушкайфият улашди.\nОлдинги Таълим ҳалолликни ёқтиради\nКейинги Аёллари бахтли юртнинг иқболи ёруғ\nМурувват карвони – воҳамизда


Apple ўғирланган iPhone’ларни яроқсиз ҳолга келтирди\nIphone кўплаб фойдаланувчилар учун орзудаги смартфон бўлиб, уни ўғирлашдан ҳеч қандай маъно йўқ. Буни эса Apple дўконидан 300 минг доллардан кўпроқ суммага смартфонларни ўмарган ўғрилар исботлашди.\nUbergizmo порталининг хабар қилишича, бу воқеа Австралиянинг Перт шаҳрида юз берган. iPhone’ларни ўғрилашга куч ва вақт сарфлаган ўғрилар, кўринишича, Apple’да кескин хавфсизлик чоралари мавжудлигидан бехабар бўлганлар.\nЎғрилик содир этилгани маълум бўлиши биланоқ компания ўғирланган қурилмаларни блоклаган ва уларни яроқсиз ҳолга келтирган. Ўмарилган гаджетларни энди фақат эҳтиёт қисмларга сотиш мумкин, бироқ бу бир неча маротаба арзонга айланади.\nМутахассисларнинг таъкидлашича, фойдаланувчилар смартфонларни қора бозорда сотиб олиб, яроқсиз қурилмани харид қилиш хавфи остида қоладилар. Чунки қурилманинг аввалги эгаси уни интернет орқали блоклаб қўйиши мумкин.


Ботир Норбой׃ | TURONZAMIN\n– Билмасангиз, билиб қўйинг, ишсизлик демократия маҳсули эмас, аксинча демократия йўқлигининг белгисидир. Демократия бўлса, ҳар бир шахс эркин бўлади, кишилар ўз соҳалари бўйича фирма ёки шунга ўхшаган идоралар очиб, ишсизликни камайтиришади, ҳатто тугатишади. Касбингиз нима?\n– Дурадгорман… Сиз айтгандай, фирма очиб, ишлашга мен ҳам ҳаракат илиб кўрдим. Аммо, иш бошлашим билан солиқ қўмитасидан бир киши келиб ишларимдан камчилик топа бошлади. Кейин билсам унга икки дона ром керак экан… Ундан бир амаллаб қутулган эдим, прократурадан бири келиб, ясаб қўйган эшигимни арзон – гаровга олиб кетди. Бу цех билан оиламни боқа олишимга кўзим етмагач, уни ёпиб, Қозоғистонга ишлашга келдим.\n– Демократия дегани эркин инсон ва эркин шароит дегани. — сўзини давом эттирди, кўзойнакли йигит, – Сизнинг эркингиз йўқлиги учун сиз солиқ қўмитаси ходими ромингизни олиб кетган, шу сабабли унинг ва прокурорнинг ноқонуний ишларига қарши туролмагансиз, оқибатда ишсиз олгансиз.\nГапга қорачадан келган 40 ёшлардаги киши аралашди.\n– Сизнинг гапларингиз балки назарий жиҳатдан тўғридир, аммо бизнинг шароитда гапларингизни амалга ошириш қийин.\n– Мен ҳам фермер хўжалиги очиб ўн гектар ер олган эдим. хам меҳнат қилиб, ҳам қарз бўлдим…\n– Қанақасига қарз бўлдингиз?\n– Ерни олгандан кейин трактор ишлатдим. Тракторчига ва ёнилғига отнинг калласидай пул олишди. 6 гектар ерга пахта, 3 гектар ерга буғдой, олганига сабзавот экасан, деб шартномага қў л қўйдиришди. Уруғликка, минерал -итларга, дорилашга пул олишди. Хаммаси улар айтган нархда. Бола – чақам, қариндош – уруғларим билан олти ой ишлаб ҳосил етиштирдим. Буғдойимни келиб комбайнда ўриб, 180 сўмдан нарх қўйиб олиб кетишди. Мен уларга, “биродарлар, бозорда буғдой 400 сўм, меникини ҳеч бўлмаса 300 га баҳоланглар,”, деб илтимос қилдим. Аммо гапимни бир тийинга олишмади: “нархни сен эмас, биз қўямиз, уруғликни, тракторни, минерал -итларни биз берганмиз”, дейишди. Мен уларга “текинга бермагансизлар, пулимга бергансизлар”, дея олмадим.\n– Судхўрлар экан-да, бошлиқларингиз. Судхўрлик динда гуноҳ саналади. Фермер дегани, акахон, давлат билан ҳеч қандай шартнома тузмайди. Ер солиғини тўлайди холос.\n– Шартнома тузмай ҳам кўрингчи, онангизни Учқўрғондан кўрарсиз, — деди собиқ фермер.\n– Биламан, аммо бор гапни айтяпман. Чет элларда фермерлар ерига нима экишни ҳам, олинган ҳосилни қаерга олиб бориб, қанчага сотишни ҳам ўзи ҳал қилади. Чет мамлакатларда ҳақ олишнинг 3 ёки 5 фоизи фермерлик билан шуғулланади, аммо ў з одамларини ҳам боради, бошқа мамлакатларга ҳам маҳсулот экспорт қилади. Сизнинг ишларингизнинг юришмаганининг сабаби яна эркинлик йўқлигига бориб тақалади. Фермер ҳар бир фуқаро каби эркин ва озод бўлиши керак.\n– Бизда ҳозир эски колхознинг ерлари фермерларга бўлиб берилган. Фермерлар уюшмасининг раҳбари бошчилигида ишлашади.\n– Унда улар фермер эмас, колхоз эканда?\n– Колхоз бўлса қани эди, колхозда ҳеч бўлмаса икки ёки уч қоп унга етадиган маош беришарди, фермерда ишлайдиганлар пул нима эканлигини билишмайди.\n– Демак улар фермер бригадаси аъзолари эмас, қуллар эканда? Фақат қулларгина пул олмай ишлайди. Фермер ҳам, у ерда ишлайдиганлар ҳам озод ва эркин одамлар бўлишлари керак.\n– Умуман инсон озод бўлиши учун, сиз айтгандай юртимизда ҳақиқий демократия бўлиши учун нима қилишимиз керак? – асабий равишда савол берди дурадгор…\n– Бу борада шахсан менда қани рецепт йўқ , аммо велосипедни айтадан ихтиро қилиб ўтирмай, бошқа демократик мамлакатлар илган ишларни амалга ошириш керак, тамом, вассалом!\n– Менга қолса, ишни матбуотни эркинлаштиришдан бошлаш керак. Матбуот эркин бўлса, Сиз юқорида айтгандай, амалдорлар Сизга зулм ўтказа олмайди, пора ола олмайди, меҳнатингиз маҳсулини арзон гаровга ёки пул бермай қолишдан ҳайиқади, инсонни хўрлашдан, таҳқирлашдан қўрқишади. Эртасига қилмиш ва қидирмишларини ёзиб чиқишларини ким ҳам истайди?!\n– Давлатга қарашли барча идора раҳбарларини, судларни, оқсоқоллар йиғини бошлиғини, туман ва вилоят ҳокимини ва ниҳоят Республика президентини ҳам қўнуний сайловлар асосида сайлаш керак. Хозир қуйи бўғиндан бошлаб вилоят ҳокимигача тайинланади. Тайинланган раҳбар халқ билан ҳисоблашиши қийин. Агар сайланса, халқ билан ҳисоблашади: “мени халқ сайлаган, эртага ҳисоб беришим керак, уларнинг кўнглидан чиқмасам, мени олиб ташлашади, эл олдида шарманда бўламан”, деб ўйлаб, тиришиб – тирмашиб ишлайди.\n– Идора бошлиқлари, суд, ҳокимларни халқ сайласа, номзодларни ким қў яди?\n– Идора бошли ларини шу корхонада ишлайдиганлар, Фуқаролар йиғини бошлиғи номзодини шу маҳалланинг одамлари, суд, туман окими ёки вилоят окимининг номзодини туман ва вилоятда фаолият олиб бораётган ҳақиқий партияларнинг аъзолари қўйишади.\n– Хақиқийси билан сохтасини қандай ажратасиз?\n– Халқ ичидан етишиб чиққани ҳақиқий, юқоридан туриб тузилгани кўпинча сохта партиялар бўлади, бундай партияларни сиёсатда ” қўғирчоқ партиялар” дейишади. Хақиқий партиялар уйидан туриб тузилган ва кўпчилик ҳолларда ҳукуматга мухолиф бўлган партиялардир. Улар ўз номзодларини ва бошқа жамоат ташкилотлари қўйган номзодларнинг сайланиш жараёнини ҳукумат мулозимлари, чет эллик кузатувчилар билан биргаликда назорат қилади.\n« Йил якуни Ботир Норбой׃ АЛЛОҲ БОШНИ НИМАГА БЕРГАН? (2-қисм) »


«Рейтинги баланд ҳокимларни ҳам ёқтирмайдиганлар бор» - Daryo\n22:28, 02.06.2020 63723\n«Human.uz» нашри томонидан эълон қилинган видеода маҳаллий аҳоли вакили муаммолар ҳақида гапириб, биринчи навбатда, бунга вилоят ҳокими айбдорлигини айтиб ўтган. Аҳоли бу сўзларни қарсаклар билан қарши олади. Муаммолар орасида вилоят халқининг қолган қисми билан мулоқот йўқлиги, сув, ун ва бошқа маҳсулотларнинг етишмовчилиги кўрсатилган.\nБошқа бир фуқаро бош вазирга мурожаат қилиб («Водий бозор эълонлари» Telegram каналидан), «Халқ Ғаниев керак эмас, деяпти. Нима учун биласизми? Халқ Ғаниевни ҳурмат қиларди. Ғаниев келиб, «керак бўлса, Сўхни харитадан ўчириб ташлайман», дебди… Мана халқ ёки нотўғрими?», — дейди.\nХудди шу каналда Фарғона вилояти ҳокими Шуҳрат Ғаниев экани айтилаётган шахснинг Сўх туманидаги қишлоқлардан бирини туман харитасидан ўчириб ташлаш, таъминотдан узиш ҳақида айтганлар гаплари акс этган аудиоёзув тарқалди. «Gazeta.uz» аудиоёзувнинг матн шаклини келтирган.\n— Мана келишдик, яна бир оғиз гап чиқса, энди мен келиб ўтирмайман. Билиб қўйинглар. «Сўхликлар ношукур одамлар» деган мақола тайёр турибди газетада, бугун Фарғона телевидениесида кетсинми?\n— Ношукурчилик қилмасин. Қани Ленбургдан ким келган? Иккинчи масала, ўша Ленбург қишлоғи шундай қилаверса, бошқа гап кетади. Жуда яхши биласизлар. Қайси қишлоқ бизда жанжалкаш бўлса, биз уни Сўх тумани картасидан нима қиламиз, Фарҳод ака? Сўх тумани харитасидан ўчириб қўямиз. Ҳамма таъминот тўхтайди. Тушунарлими ёки тушунарлимасми?\n— Сизлар, нима бизга катта ташвиш олиб бергани ўтирибсизларми? Кимга керак бу ташвиш?\n— Тайёрми рўйхат? Ички ишлар бошлиғи, прокуроримиз? 74 тасиники? Бўлди, 74 тасини бўлмасам жўнатворамиз, ҳарбийлар келасизлар, қуролли йигитлардан. Фарғонага олиб бориб қамайсизлар 74 тасини…\n— Буёққа келинг. Ҳозир жанжал бўлади, Сўх дарёсида ўйин кетади. Фарғона вилоятини Фарғона тумани, Риштон, Олтиариқ, Боғдод, Тошлоқ, Қўштепа, Ёзёвонга (туманларига) сув бормайди. Кейин нима бўлади? У ёққа сув бормайди. Кейин Фарғонадаги бошқа катта-катта раён-шаҳарларда Сўх тўғрисида нима дейди? Карим ака Фарғонага борса, Фарғонада, Водилда Карим акани ушлаб нима қилади?\n— 2013 йил 6, 7, 8 январдаги воқеаларни бир эслатайми? А Карим ака? Бутун Ўзбекистонга фарғоналикларни шарманда қилган сўхликлар бўлган. Хушёр воқеаларини эслатайми? Яна шу нарса керак бўлиб турибдими? Кимга керак бўлиб турибди, ҳокимни биринчи ўринбосари? А? Кимга керак бўлиб турибди, халқ қабулхона раҳбари? Ким хоҳлаяпти шуни яна? Борми хоҳлаётганлар?\n«Рейтинги баланд ҳокимларни ҳам ёқтирмайдиганлар бор».\nУшбу масала юзасидан «Gazeta.uz» Фарғона вилоят ҳокимлиги ахборот хизмати раҳбари Муҳаммаджон Обидов билан боғланди.\nУ Сўхда бўлиб ўтган воқеаларга «сўхликлар» деган сўзини ишлатишга қаршилигини, ҳокимият бу фикрлар бутун Сўх аҳлининг фикри деб қабул қилмаслигини айтди. «Сўхликлар эмас, Сўхда 70 минг аҳоли бор. Битта, иккита одамнинг бақир-чақир қилгани, бу бутун Сўх халқининг фикри дегани эмас. Оломонда бир-иккитаси қийқириб, бақириқ-чақириқ қилди-да, нима қилибди?», — деди у.\nҲокимлик матбуот хизмати раҳбари ҳозир АҚШда бўлиб ўтаётган намойишлар бўйича мисол келтириб, кўчаларда бир неча минг одамлар дўконлар ва машиналарни ёқаётганини, ойналарни синдираётганини эслатиб ўтди. «Бу дегани, буни 300 миллионга яқин Америка халқи қиляпти, дегани эмас-ку», — дейди у.\nБош вазир Абдулла Арипов билан учрашувда маҳаллий аҳоли вакили собиқ Сўх ҳокими Ҳакимжон Сайфутдиновни қайтаришни сўраган эди. Фарғона вилояти ҳокимлигининг матбуот хизмати раҳбарининг маълум қилишича, Сўх туманининг ҳокими Фаррух Ўсаров бир неча кун олдин ўз лавозимидан озод қилинган.\n«Сўх тумани ҳокимининг биринчи ўринбосари вақтинча ҳоким вазифасини бажариб турибди. Булар бизга, Сўхга, Сайфутдиновни олиб келиб беринг, ҳоким қилиб, деб сўрашяпти. Авваллари Сўх ҳокими бўлган Ҳакимжон Сайфутдинов илгари Миллий хавфсизлик хизматида катта лавозимда ишлаган. У ердан Сўхга ҳоким бўлиб ўтган. Маълум муддат ишлагандан кейин, адашмасам, ҳозир Экология қўмитасининг вилоят тизимида ишлайди», — деди Муҳаммаджон Обидов.\nУнинг айтишича, Сайфутдинов Сўхга ҳоким бўлган вақтда туманда ўзгаришлар бўлган. «Баъзи бир қурилишлар қилинган, йўллар очилган, анча ишлар қилган у одам. У тожик тилида яхши гапирадиган одам бўлган. Сўхда аҳолининг аксарияти тожик миллатига мансуб, тожик тилини биладиган ҳоким керак у ерга», — дейди Муҳаммаджон Обидов.\n22:43, 05.10.2021 101626\n19:16, 03.10.2021 71128\n14:41 Бугун 899\n14:26 Бугун 420\n14:11 Бугун 1745\n13:57 Бугун 3813\n13:54, 21.10.2021 114496


Банк кечаю кундуз ишлайди\n«Қишлоқ қурилиш банк» пойтахтнинг «Миробод» деҳқон бозорига яқин ҳудудда 24/7 режимида, кечаю кундуз, банк ходимисиз узлуксиз хизмат кўрсатадиган ўз-ўзига хизмат кўрсатиш шохобчасини ишга туширди.\nШохобча замонавий хизмат кўрсатувчи инфокиосклар, банкоматлар ва инфомониторлар билан жиҳозланган.\nФуқаролар бу ерда куннинг исталган вақтида сўм пластик карталаридаги маблағларни нақдлаштириб олиши мумкин.\nБанк мижози бўлган юридик шахслар банк филиалларига бормасдан, шохобчанинг ўзида пул ўтказиш билан боғлиқ амалиётларни бажариши учун барча имкониятлар яратилди.\nБу ерда инклюзив таълим берилади\n11:44, 19.04.2019 ✔5\nПойтахтнинг Яккасарой туманида инклюзив мактабгача таълим муассасаси очилди, дея хабар қилди Мактабгача таълим вазирлиги «Gazeta.uz»га.\nHumo карталари қачон ишга тушади?\n11:43, 19.04.2019 ✔6\nЖорий йилнинг май ойидан бошлаб Humo карталари умум фойдаланиш учун муомалага чиқарилади. Бу ҳақда Банклараро миллий процессинг маркази вакиллари матбуот анжуманида маълум қилди, дея хабар берди «Халқ сўзи» онлайн нашри.\n11:43, 19.04.2019 ✔4\nПарламент Қонунчилик палатасининг қарорига мувофиқ, Тошкент вилоятининг Зангиота тумани ва Тошкент шаҳрининг Сергели тумани ҳудудлари қисман ўзгартирилади. Бу ҳақда «Юксалиш» умуммиллий ҳаракати хабар тарқатди.\n✔ 5  11:44, 19.04.2019\n✔ 6  11:43, 19.04.2019\n✔ 4  11:43, 19.04.2019\nИқтидорли ёш банкирлар\nСамарқандда маҳоратини намойиш этишди\nБанк тизимидаги ислоҳотлар натижаси озми-кўпми одамлар ҳаётида акс этяпти. Нақд пул, пластик карта, валюта айирбошлаш кабилардаги муаммолар деярли барҳам топди. Банкка киришингиз билан яхши муомаладаги ходимлар тезкорликда ишингизни битириб беради ҳозир.\n✔ 23  12:27, 12.04.2019\n✔ 24  12:26, 12.04.2019


Михаил Спиридинов "Шўртан"да кўрикда / CHAMPIONAT.asia\nМихаил Спиридинов "Шўртан"да кўрикда\nТошкентнинг "НБУ-Осиё" жамоаси посбони Михаил Спиридинов иккинчи даврани олий лига жамоасида ўтказиши мумкин.\nСабаби 25 ёшли голкиперга Ғузорнинг "Шўртан" жамоасидан қизиқиш бўлмоқда. Шунинг учун дарвозабон яқинда ушбу жамоанинг йиғинига келиб қўшилган. Ва куни-кеча "Сўғдиёна" билан ўтган ўртоқлик ўйинида бир бўлим Шўртан дарвозасини қўриқлади.\nСпиридинов (фотода) илгари "Сўғдиёна" таркибида ҳам олий лигада ўйнаган. Жорий мавсумда эса уни "НБУ-Осиё"нинг биринчи рақамли посбонига айланганини гувоҳи бўлдик. Сабаби Михаилга мураббийлар штаби биринчи босқичнинг кўп ўйинларида дарвозани ишониб топширди.\nХабарингиз бўлса керак, биринч даврадан кейин "Шўртан"ни литвалик посбон Павел Леус тарк этганди. Шундан сўнг асосий таркибда дарвозабонлардан биргина Александр Корнейчук қолганди. Мураббийлар штаби унга иккинчи даврада рақобат кўрата оладиган посбон олиш ниятида. Шу боис улар "НБУ-Осиё"дан Михаил Спиридинов ва "Пахтакор"дан Темур Жўраевни йиғинга таклиф этган. Улардан қай бири маъқул келса, иккинчи даврада Ғузор жамоасида ўйнаши мумкин.


COVID19: Солиқ имтиёзлари (11)\nМен маиший хизмат кўрсатиш фаолияти билан шуғулланаман. Корхонамизнинг 2020 йил учун ер ва мол-мулк солиғини тўлиқ тўлаб қўйганмиз. Аммо яқинда Президентимизнинг Фармонида белгиланган тадбиркорлик субъектлари 1 июндан 1 сентябргача юқоридаги солиқлардан озод қилинди. Биз тўлаган уч ойлик сумма кейинги йилга кўчириладими?\n🔴 2020 йил 18 майдаги ПФ-5996-сонли Фармонида ер ва мол-мулк солиғидан 3 ойга имтиёз берилганлиги муносабати билан, солиқ тўловчи ушбу солиқ турлари бўйича солиқ органларига солиқ имтиёзини қўллаган ҳолда аниқлаштирилган ҳисобот (ер солиғи бўйича) ва аниқлаштирилган маълумотнома (мол-мулк солиғи бўйича) юбориши лозим. ⚠Бунда солиқ тўловчи томонидан аниқлаштирилган ҳисобот топширган натижасида пайдо бўлган ортиқча тўланган солиқлар суммасини келгуси солиқ тўловлари учун ўтказилиши ёки қайтарилиши мумкин.\nМен Якка тартибдаги тадбиркорман. Коронавирус карантини туфайли савдо хажми тушиб кетди, шунинг учун солиқ тўловларини қатъий белгиланган миқдорларда тўлашим қийин бўлмоқда? Бундай ҳолатда солиқлардан қандайдир енгилликлар бўладими?\n19 мартдаги ПФ-5969-сонли ва 3 апрелдаги ПФ-5978-сонли Фармонларига асосан, якка тартибдаги тадбиркорларга солиқ имтиёзлари ва енгилликлардан фойдаланиш бўйича 11 та меъёрлар белгиланди.\nижтимоий солиқнинг ойлик энг кам суммаси базавий ҳисоблаш миқдорининг 50 фоизига қадар камайтириш;\nўз фаолиятини тўхтатишга мажбур бўлган якка тартибдаги тадбиркорлар учун жисмоний шахслардан олинадиган даромад солиғи қатъий белгиланган суммасини ва ижтимоий солиқни ҳисоблашни тўхтатиш;\nмол-мулк солиғи, ер солиғи ва сув ресурсларидан фойдаланганлик учун солиқни тўлаш бўйича фоизларни ундирмасдан 6 ойга кечиктириш (бўлиб-бўлиб тўлаш);\nвақтинча қийинчиликларни бошдан кечираётган хўжалик юритувчи субъектларга мол-мулк солиғи, ер солиғи ва сув ресурсларидан фойдаланганлик учун солиқ бўйича пенялар ҳисобланишини тўхтатиб туриш, шунингдек, солиқ қарзини мажбурий ундириш чораларини кўрмаслик;\nсолиқ аудитидан ўтказишни тўхтатиш;\nайланмаси ойига 1 млрд сўмдан ошмайдиган ва электрон ҳисоб-фактураларни қўллайдиган қўшилган қиймат солиғини ҳар чораклик асосида ҳисоблаш ва тўлаш;\nфойдаланилмаётган ишлаб чиқариш майдонлари, яшаш учун мўлжалланмаган иншоотларга нисбатан мол-мулк солиғи ва ер солиғининг оширилган ставкаларини қўллашни, шунингдек, кўрсатилган солиқлар бўйича оширилган ставкаларни қўллаш натижасида юзага келган қарздорликка нисбатан пеня ҳисоблаш ва мажбурий ундириш чораларини кўришни тўхтатиш каби солиқ имтиёзлари ва енгилликлар белгиланди.\nКўчмас мулк бўш турганлиги учун оширилган ставкада мол-мулк ва ер солиғи ҳисобланаётган эди. Карантин сабабли ушбу объектни ишга тушуриш муддати бир неча ойга чўзилмоқда.\nЭшитишимча, Президентимизнинг Фармонлари билан имтиёз берилган экан. Бунинг учун кимга мурожаат қилишимиз керак?\nЎзбекистон Республикаси Президентининг 2020 йил 3 апрелдаги ПФ-5978-сонли Фармонига асосан, фойдаланилмаётган ишлаб чиқариш майдонлари, яшаш учун мўлжалланмаган иншоотларга, шу жумладан 2020 йил\n1 апрелга қадар аниқланганларга нисбатан мол-мулк солиғи ва ер солиғининг оширилган ставкалари, шунингдек, кўрсатилган солиқлар бўйича оширилган ставкаларни қўллаш натижасида юзага келган қарздорликка нисбатан пеня ҳисоблаш ва мажбурий ундириш чораларини кўриш тартиби тўхтатилади.\nОширилган ставкаларни қўллаш, пеня ҳисоблаш ва мажбурий ундириш чораларини тўхтатиш Давлат солиқ қўмитаси томонидан тегишли дастурий маҳсулотга ўзгартириш орқали амалга оширилади.\n2020 йилнинг I чорагида ҳисобланадиган солиқ суммасига қараб, II чорак учун фойда солиғи бўйича аванс тўлови ундирилиши корхонани молиявий қийинчиликка олиб келади. Бунда корхона обороти камайганлиги ҳисобга олинадими?\nЯнги таҳрирдаги Солиқ кодекси талабларига асосан (340 – модда) даромад суммаси беш миллиард сўмдан ошган солиқ тўловчиларга 2020 йил I чораги учун фойда солиғи бўйича бўнак тўловлари солиқ органлари томонидан ҳисобланган эди.\nЎзбекистон Республикаси Президентининг 2020 йил 3 апрелдаги ПФ-5978-сонли Фармонининг 15-бандига асосан, 2020 йилнинг иккинчи чорагидан бошлаб, фойда солиғини аввалги чорак якунлари асосида ҳисоблаш тартиби бекор қилинди.\nЭнди солиқ тўловчилар кутилаётган фойда ҳажмидан келиб чиқиб, аванс суммаси тўғрисида маълумотнома тақдим этиш ҳуқуқи берилди.\n2020 йил II чораги фойда солиғи бўнак тўлови айнан корхона томонингиздан тақдим қилинган маълумотномага асосан ҳисобланади.\nШу ўринда таъкидлаб ўтишимиз керак, агар солиқ тўловчи мазкур ҳуқуқни суиистеъмол қилиш ҳолатлари аниқланса солиқ органлари корхона тақдим этган маълумотномага ўзгартириш киритиш ваколатига эга.\nДавлат солиқ хизмати органлари коронавирус карантини даврида масофадан туриб хизмат кўрсатишга ўтганми ?\nБугунги кунда давлат солиқ хизмати органларида масофадан туриб\n46 турдаги электрон хизматлар кўрсатилмоқда (20 таси интерактив ва 26 ахборот хизматлари).\n- Солиқларни тўлаш;\n- Жисмоний шахсларга СТИР бериш;\n- ШК орқали электрон ўзаро муносабатлар;\n- ЮШларни ҳисоботларини юбориш;\n- ЯТТларнинг ҳисоботини юбориш;\n- Солиқ декларацияларини юбориш;\n- Ортиқча тўланган солиқ суммаларини қайтариш;\n- Резиденлик сертификати;\n- НКМларни рўйхатдан ўтказиш;\n- Мурожаатларни юбориш;\n- Қабулга ёзилиш;\n- Ходимларнинг мол-мулк ва ер солиғини тўлаш;\n- Электрон ҳисоб-фактура;\n- Ижара шартномаларини ҳисобга қўйиш;\n- Солиқ ҳуқуқбузарликлар ҳақида хабар юбориш;\n- Пенсионерни ишга олиш ва бўшатиш;\n- Шахсий кабинетни активлаштириш;\n- Ҳисоб маълумотларига ўзгартириш киритиш;\n- Резюме юбориш;\n- ЭРИ калитларини рўйхатга олиш.\n- Сизнинг солиқ хизматингиз;\n- Солиқ низолари тўғрисида;\n- Кўп ўчраётган саволлар;\n- Солиқ органининг расмий тушунтиришлари;\n- ЖШ солиқлар бўйича маслаҳатчи;\n- Солиқларни ҳисоблаш калькулятори;\n- Солиқ имтиёзлари;\n- Ўз бизнесингизни яратинг;\n- СТИРингизни аниқланг;\n- Солиқ текшируви натижалари;\n- Солқи тўловчилар ҳақидаги маълумотлар;\n- ҚҚС тўловчилари;\n- Контрагент ҳақида маълумот;\n- Солиқ мажбуриятини бажарилиши масалалари;\n- ЖШ солиққа тортиладиган объектлари;\n- Ҳисобга олиш маълумотлари;\n- Бюджет билан ҳисоб-китоблар;\n- Солиқ қарзи мавжуд эмаслиги тўғрисида маълумотнома;\n- Кичик бизнес тоифасига мансублиги;\n- Солиқ ва тўловлар бўйича қарздорлик;\n- Банкрот корхоналар;\n- Аудиторлик текширувидан ўтган корхоналар;\n- Мурожаатларни кўриб чиқиш ҳолати;\n- Солиқ тўловчининг тақвими;\n- Фуқароларнинг ҳисобланган суғурта бадаллари;\n- ЯТТ томонидан тўланган суғурта бадаллари.\nШунингдек, Ўзбекистон Республикаси Президентининг 2020 йил 19 мартдаги ПФ-5969-сонли Фармонига мувофиқ, Давлат солиқ қўмитаси томонидан солиқ тўловчилар учун қўшимча “SOLIQ” мобил иловаси ишга туширилди. Ушбу илова 15 турдаги электрон хизматлардан таркиб топган.\nМазкур мобил илова орқали:\nҚҚС тўловчилари ҳақида маълумот олиш;\nшахсий ҳисобварақ маълумотлари билан танишиш;\nсолиқларни ҳисоблаш ва тўлаш;\nтопширилган ҳисоботлар ҳолатини текшириш;\nаниқланган ҳуқуқбузарликлар ҳақида хабар бериш каби имкониятлардан фойдаланиш мумкин.\nБундан ташқари, жисмоний шахслар учун:\nClick, Payme, U-pay, Paynet электрон тўлов тизимлари ва MUNIS банк тизими, юридик шахслар ва якка тартибдаги тадбиркорлар учун солиқ органларининг электрон давлат хизматлари портали – my.soliq.uz орқали солиқларни тўлаш имкониятлари яратилган.\nКоронавирус карантини даврида қишлоқ хўжалиги маҳсулотларини етиштирувчилар учун қандай солиқ имтиёзлари назарда тутилди?\nЎзбекистон Республикаси Президентининг 2020 йил 19 мартдаги ПФ-5969-сонли Фармонига мувофиқ, 2020 йил 1 апрелдан 1 июлгача қишлоқ хўжалигидаги ерларни суғориш учун фойдаланиладиган ҳажмлар бўйича сув ресурсларидан фойдаланганлик учун солиқ ставкалари 2020 йилда ўрнатилган ставкалардан 50 фоизга пасайтирилди.\nКоронавирус карантини даврида жисмоний шахслар учун қандай солиқ имтиёзлари ва енгиллик белгиланди ?\nЎзбекистон Республикаси Президентининг 2020 йил 19 мартдаги ПФ-5969-сонли ва 3 апрелдаги ПФ-5978-сон Фармонларига асосан:\n2019 йил учун жами йиллик даромадлари тўғрисидаги декларацияни тақдим этиш муддати 2020 йил 1 августга қадар узайтирилди;\nжисмоний шахсларнинг мол-мулк солиғи ва ер солиғини тўлаш муддати\n2020 йил 15 октябрга қадар узайтирилди;\nжисмоний шахслар томонидан хайрия ташкилотларидан моддий наф тарзида олинадиган даромадларни солиққа тортишдан озод қилинди.\nКоронавирус карантини даврида бозор ва дўконлар ёпиладими? Агарда ёпилса озиқ - овқат маҳулотларини қаердан сотиб оламиз?\nЎзбекистон Республикаси Вазирлар Маҳкамасининг 2020 йил 23 мартдаги “Коронавирус инфекцияси тарқалишига қарши қўшимча чора-тадбирлар тўғрисида”ги 176-сонли қарорига асосан, Тошкент шаҳри, Қорақалпоғистон Республикаси ва вилоятларда жойлашган деҳқон бозорларидан ташқари барча бозорлар фаолияти тўхтатилди. Бунда, деҳқон бозорлари фаолияти тўхтатилмади.\nШу билан бирга, коронавирус инфекцияси тарқалишини олдини олиш мақсадида, биринчи босқичда Тошкент шаҳрида, кейинчалик босқичма-босқич Нукус шаҳри, вилоят ва туман марказларида жойлашган барча йирик деҳқон бозорлари ва савдо мажмуалари (супермаркет, гипермаркет ва бошқалар) кириш-чиқиш жойларини тегишли мутахассислар билан таъминлаган ҳолда тепловизорлар ва антисептик воситалар билан жиҳозланди.\nМен куни кеча дорихонадан 65 000 сўмлик дори воситалари сотиб олганимда, менга 10 000 сўмга харид чеки берилди холос. Сотувчидан қолган харид учун чекни сўраганимда жавоб бермади.\nСолиқ кодексининг 221-моддасига асосан, ҳаридорга белгиланган тартибда ҳарид учун чек ёки унга тенглаштирилган ҳужжатларни бермаслик ёки рад этганлик учун — беш миллион сўм миқдорида жарима солишга сабаб бўлади.\nШу ўринда, ҳарид учун чек ёки унга тенглаштирилган ҳужжатларни бермаслик ҳолатларига дуч келсангиз, Давлат солиқ қўмитасининг 24 соат мобайнида фаолият олиб бораётган Call-маркази (1198) ва “Ишонч телефони”га (71) 244 - 98- 98 мурожаат қилишингизни сўраймиз.\nМамлакатимизда карантин эълон қилиниши билан айрим дорихоналарда дори воситаларининг нархи сезиларли даражада ошиб кетди. Уларга нисбатан бирон-бир чора кўрса бўладими?\nЎзбекистон Республикаси Президентининг 2016 йил 31 октябрдаги “Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида”ги ПҚ-2647-сонли қарорда дори-дармон воситалари ва тиббиёт буюмларини:\nулгуржи савдо учун сотиб олинган қийматидан 15 фоиздан;\nчакана савдо учун улгуржи нархидан 20 фоиздан ортиқ бўлмаган миқдорларда белгиланадиган чекланган савдо устамалари қўлланилган ҳолда амалга ошириши белгиланган.\nУшбу талабларни бузганлик учун:\nМЖтКнинг 164-моддасига асосан, савдо ёки хизмат кўрсатиш қоидаларини бузиш 1,5 млн.сўмгача жарима солишга сабаб бўлади.\nБу эса, “Фаолиятнинг айрим турларини лицензиялаш тўғрисида”ги Ўзбекистон Республикаси Қонунинг 23-моддасига асосан дори воситаларини сотиш ҳуқуқини берувчи лицензияни бекор қилинишига олиб келади.\n! Махсулотлар нарх – наволарнинг сунъий оширилиш ҳолатлари кузатилса, фуқароларимиздан зудлик билан Давлат солиқ қўмитасининг\n24 соат мобайнида фаолият олиб бораётган Call-маркази (1198) ва «Ишонч телефони»га (71) 244 - 98- 98 боғланишлари сўралади.\nҲар бир мурожаатлари бўйича давлат солиқ хизмати органлари зудлик билан тегишли назорат табдирларини жойига чиққан ҳолда амалга оширади.\nЙил бошидан: 103261\nҲафта давомида: 11840\nОй давомида: 30604


ТАШАББУСКОРЛИК, ИННОВАЦИОН ҒОЯ ВА АМАЛИЁТ — Марғилон ҳақиқати\nТАШАББУСКОРЛИК, ИННОВАЦИОН ҒОЯ ВА АМАЛИЁТ\n“Полиграф-Пресс” масъулияти чекланган жамиятнинг изчил\nюксалиши ва иқтисодий барқарорлиги омили бўлмоқда\nРеспубликамизда рўй бераётган шиддатли ислоҳотларнинг асосий йўналиши халқимизни рози қилиш, унинг турмуш фаровонлигини юксалтиришга қаратилганлиги билан ўта аҳамиятлидир. Амалга оширилаётган улкан ижобий ўзгаришларда ташаббускорлик, инновацион технологиялар ғоя ва фикрлар амалиёти муҳим омил бўлмоқда.\nХусусан, Президентимиз ташаббуси билан 2017-2021 йилларда мамлакатимизни ривожлантиришнинг бешта устувор йўналиши бўйича Ҳаракатлар стратегиясининг қабул қилиниши респуб- ликамизда турли соҳаларни модернизация ва стратегик ривожлантириш жараёнини янги босқичга олиб чиқди. Барча соҳалар каби тадбиркорлик ва ишбилармонликни қўллаб-қувватлаш, ялпи маҳсулот ишлаб чиқаришда хусусий секторнинг мавқеини мустаҳкамлаш, иштирокини янада кенгайтириш борасидаги янгиланиш ва ўзгаришлар буни ёрқин ифодаси бўлмоқда. Қисқа фурсатда бу жараёнда хусусий ишлаб чиқариш корхоналарини модернизациялаш, ишлаб чиқариш ва экспорт салоҳиятини кенгайтириш, замонавий ҳамда мосланувчан тизимга айлантириш бўйича қатор ишлар бажарилди.\nХусусан, бизнинг жамиятимизда кейинги икки йилда эътиборли ўзгаришлар юз берди. Энг аввало ишлаб чиқариш жараёни тубдан модернизация қилинди. Лизинг битими асосида корхонага энг замонавий, унумдор дастгоҳлар олиб келинди. Айниқса, Ҳиндистонда ишлаб чиқарилган офсет босма дастгоҳини амалиётда қўлланиши маҳсулотларимиз сифатини юксалишида, хизмат кўрсатиш доирасини кенгайтиришда муҳим омил бўлди. Зеро, бунинг ҳисобига биз А-2 форматда, 4 хил рангда газета ишлаб чиқариш имкониятига эга бўлдик. Газета ва бошқа босма матбаа маҳсулотлари сифати кескин яхшиланди, меҳнат унумдорлиги сезиларли ўсди.\nКорхонамизга модернизациялаш дастури асосида 150 минг АҚШ долларига тенг миқдорда замонавий лазер нусха кўчириш аппарати, ахборот коммуникация воситалари, қоғоз қирқиш, муқовалаш ускуналари келтирилиб, амалиётда қўллай бошлангани ҳам муҳим истиқболли қадам бўлди.\nБир сўз билан айтганда бугун корхонамизда самарали, сифатли ишлаш учун барча шарт-шароитлар мавжуд. Жумладан, харф териш, муқовалаш, офсет ҳамда юқори босма усулда чоп этиш бўлимларимиз фаолияти бугунги талаблар даражасига тўлиқ жавоб беради. Шу боис, жамоамизнинг нафақат вилоятимиз балки, Андижон, Наманган сингари қўшни вилоятлар газета ва журналлари таҳририятлари билан ҳамкорлиги мустаҳкамланди. Буюртмачиларимиз сафи кенгайиб, босма маҳсулотлари ишлаб чиқариш ҳажми мунтазам ўсиб бормоқда. Чунончи, жорий йилнинг биринчи ярмида биз 1 миллиард 692 миллион сўмлик маҳсулот ишлаб чиқариб, реализация қилишга муваффақ бўлдик. Бу борада жамоамиз ходимлари бир жону бир тан бўлиб, уюшқоқлик ва аҳиллик билан меҳнат қилаётганини мамнуният билан таъкидлайман. Зеро, жамоамиз аъзоларининг ташаббускорлиги, янгиликка ўчлиги, ҳамиша инновацион технология, фикр ва ғояларга интилиб ишлаши босмахонамиз иқтисодий барқарорлиги, юксалиши, ходимларимиз турмуш фаровонлиги асоси бўлмоқда. Бунда айниқса, Мўсинжон Мамажонов, Ваҳобжон Қорабоев, Ойбек Тўрабоев, Маҳбубахон Мамажонова, Муртазо Исроилов, Фахриддин Йўлдошев, Ўткир Нурматов, Шохиста Қодирова, Шаҳло Мўйдинова, Абдувохид Мирзаулуғов сингари ишчи-хизматчиларимизнинг ҳиссаси катта. Уларнинг ҳар бири ўз вазифасини сидқидилдан, ўз вақтида бажариб, ҳамиша янгиликка интилиб, ташаббускорлик билан жадал, унумли ва сифатли ишлашда барча жамоадошларига намуна бўлишмоқда.\nАна шундай фидоий ходимларимиз бор экан, шубҳасиз ютуқларимиз янада юксалиб бораверади. Қолаверса, мақсад ва режаларимиз улкан. Анъанавий касб байрамимизни муносиб меҳнат натижалари билан кутиб олган жамоамиз энг илғор, энг замонавий усулларда ишлаб, маҳсулот ишлаб чиқариш ҳажмини ва сифатини янада орттириш, янги ишчи ўринлари яратиш асносида тармоқ корхоналари ўртасида мамлакатимиздаги етакчилик мавқени янада мустаҳкамлашни ўз олдига мақсад қилиб қўйган. Жамоамиз аъзолари ана шу эзгу мақсад йўлида бугун ҳар қачонгидан ҳам унумли ва сифатли ишлаш учун астойдил ҳаракат қилмоқда.\n“Полиграф-Пресс” МЧЖ босмахонаси директори.


Ўзбекистон “иқтисоди репрессив” мамлакат « Ўзбекистон Халқ Ҳаракати\nЎзбекистон “иқтисоди репрессив” мамлакат\n01 February 2016 - 15:10\nБи-Би-Си ахборот агентлигининг хабар беришича, АҚШдаги Heritage Foundation жамғармасининг йиллик “Иқтисодий эркинлик индекси”да Ўзбекистонни 178 давлат орасида 166-ўринни эгаллаган.\nHeritage Foundation Ўзбекистон иқтисодини “репрессив” дея таърифлаган. Ўзбекистон бу йилги рўйхатда Марказий Африканинг Чад (164) ва Конго (163) сингари давлатларидан ҳам ортда қолган. Минтақада Туркманистондан ташқари барча давлатлар Ўзбекистондан ўзиб кетишган ва “репрессив иқтисод”лар рўйхатига киритилмаган.\nИндексда Ўзбекистон иқтисодий кўрсаткичлари ўтган йилгига нисбатан ёмонлашганини кузатиш мумкин. Бундан олдинги рўйхатда Ўзбекистон 160-ўринни эгаллаганди эди. Бу йилги рўйхатда мамлакатнинг умумий баҳоси 47 дан 46 га тушган.\n“Давлат молия соҳасига фаол аралашади”\nЎзбекистон 2015 йилда ҳам иқтисоди “репрессив” бўлган давлатлар қаторига киритилган. Heritage Foundation ҳисоботида айтилишича, Ўзбекистонда коррупция авж олган ва суд ҳокимияти президентга бўйсунади.\nҲисобот муаллифларининг фикрича, Ўзбекистонда “қудратли шахслар жазосиз фаолият олиб боришади” ва “давлат молия соҳасига фаол аралашади”. Айни пайтда ҳисобот Ўзбекистоннинг савдо эркинлиги ва монетар эркинлик каби бандлар бўйича кўрсаткичларни яхшилаганини қайд этган.\nИқтисодий эркинлик рўйхатида бу йил ҳам биринчи ўринни Гонг Конг эгаллаган. Биринчи учликка шунингдек, Сингапур ва Янги Зеландия ҳам кирган. Индексда АҚШ 11-ўринни эгаллаган. Буюк Британия ва шунингдек, собиқ совет давлатлари орасида Эстония биринчи ўнталикка кирган. Дунёнинг иккинчи йирик иқтисоди бўлмиш Хитой эса 144-ўринда.\n1995 йилдан буён чоп этиб келинадиган ҳисобот дунёнинг 186 давлатидаги иқтисодий шароитлар ва ҳукуматлар сиёсатини таҳлил қилади.


Хоразм вилоятида спортга эътибор қай даражада?\nЖисмоний тарбия ва спорт вазирлиги ҳамда Ўзбекистон футбол ассоциацияси масъул ходимларидан иборат Ишчи гуруҳ Қорақалпоғистон Республикасида олиб борилган ўрганишларни якунлаб, Хоразм вилоятига етиб келди.\nКеча куннинг биринчи ярмида Урганч шаҳрида маҳалла ёшлари ўртасидаги “Футболимиз келажаги” ва “Маҳаллада футбол” мусобақаларининг вилоят босқичи якунланиб, ғолиблар аниқланган бўлса, куннинг иккинчи ярмида Урганч ва Янгибозор туманларидаги мавжуд ҳолат кўздан кечирилди.\nБугун эса Ишчи гуруҳ аъзолари Хоразм вилоятининг Янгиариқ, Хонқа, Боғот, Ҳазорасп ҳамда Тупроққалъа туманларида бўлиб, ушбу ҳудудларда жисмоний тарбия ва спортга берилаётган эътибор, мавжуд спорт муассасаларининг ҳолати ҳамда жойларда маҳалла ёшлари ўртасидаги «Футболимиз келажаги», «Маҳаллада футбол», «Чарм тўп», шунингдек корхона-ташкилотларнинг ишчи-ходимлар ўртасида ташкил этилаётган «Ҳоким кубоги» ҳамда «Раҳбар кубоги» оммавий футбол мусобақалари қандай ўтказилаётгани билан яқиндан танишди.\nЯнгиариқ туманининг умумий аҳолиси сони 115 минг кишини ташкил этиб, уларнинг салмоқли қисмини спорт билан фаол шуғулланиши мумкин бўлган ёшлар ташкил этади.\nТуман болалар-ўсмирлар спорт мактабида айни пайтда спортнинг 22та тури бўйича тўгараклар фаолияти йўлга қўйилган. Уларда 25 нафар тренер-ўқитувчилар ёшларга сабоқ бериб келмоқда. Бошланғич тайёрлов гуруҳлари 68тани, ўқув-машғулот гуруҳлари эса 9тани ташкил этади. Спорт билан мунтазам шуғулланувчи ёшлар сони 1 046 нафар бўлиб, уларнинг 354 нафари қизлардир.\nТуманда «Футболимиз келажаги» ҳамда «Маҳаллада футбол» мусобақалари юқори савияда ташкил этилди. Бироқ, туман ёшларининг ҳудудий саралаш босқичида омади чопмади. Айни пайтда «Чарм тўп» мусобақасининг туман босқичи якунланиб, ғолиб чиққан жамоа ҳудудий саралаш босқичига қизғин тайёргарлик кўрмоқда. Шунингдек, сентябрь ойининг иккинчи ярмида «Ҳоким кубоги» ҳамда «Раҳбар кубоги» мусобақаларини ҳам ўтказиш кўзда тутилган.\nБоғот тумани болалар-ўсмирлар спорт мактабида ташкил этилган ишлар ҳам анча яхши, фақат стадион майсаси яхшиланиши ва майдоннинг ўлчами халқаро стандартлар даражасида кенгайтирилиши керак. Шунда бу ердан маҳоратли ёш футболчилар етишиб чиқиши имконияти ортади. Дарвоқе, «Футболимиз келажаги» мусобақасида Боғот тумани «Ёш ўсмир» маҳалласи ёшлари вилоятда фахрли 3-ўринни қўлга киритганлигини ҳам таъкидлашимиз керак.\nҲазорасп туманидаги вазият ҳам қониқарли даражада. Аммо Хонқа тумани БЎСМ ҳамда Тупроққалъа туманидаги сув ҳавзасининг ҳолати яхши эмас. Холбуки, бир вақтлар Хонқа туманининг футбол жамоаси собиқ Иттифоқ чемпионати 2-лигасида қатнашган, бу ерда қанчадан-қанча машҳур футбол юлдузлари тўп тепган. Жумладан, Ўзбекистон миллий терма жамоаси билан XIV ёзги Осиё ўйинлари ғолиблигини қўлга киритган Улуғбек Рўзимов ҳам айнан Хонқа туманидан етишиб чиққан ва 1982 йил «Чарм тўп» мусобақасида ғолибликни қўлга киритган эди.\nҲозирги ҳолатни маҳаллий мутасаддилар ҳар икки иншоот капитал таъмирга тушгани билан изоҳлашди. Таъмирлаш ишлари 2021 йилга мўлжалланган экан. Унга ҳам кўп вақт қолмади. Умид қиламизки, шундан кейин мазкур ҳудудлардаги ҳолат ижобий томонга ўзгаради.\nЖисмоний тарбия ва спорт вазирлигидан байрам табриги\n"Токио-2020"нинг спорт иншоотлари\nРим маликаси – ХОҚ аъзолигига номзод


УЧҚУДУҚДА - ЗАМОНАВИЙ ИССИҚХОНА! | UCHQUDUQ газетаси\nМуаллиф: uchquduq-editor Чоп этилди: 16.04.2021 Кўрилди: 5 марта Рукн: Жамият Газета сони: 10-11 - сонлар\n“Йўлчилар” овулида ““GARANT UCHQUDUQ” ” МЧЖ томонидан Учқудуқ тумани тарихида илк маротаба гидропоника усулида қишлоқ хўжалиги маҳсулотлари етказиш лойиҳасига қўл урилди. Хитой технологияси асосида қуриб битказилган замонавий иссиқхона майдони ҳозирча 2 гектарни ташкил этади. Иссиқхона майдонини кейинчалик кенгайтириш кўзда тутилган.\nЛойиҳа Ўзмиллийбанк АЖ ташаббуси билан Халқаро Тикланиш ва Тараққиёт банки маблағлари ҳисобидан 400 минг АҚШ доллари Учқудуқ тумани филиалидан ажратилган. Шунингдек, тадбиркор Фарид Муратовнинг 100 минг АҚШ доллари миқдорида ўз маблағи ҳисобидан ташкил этилган лойиҳанинг умумий қиймати 500 минг АҚШ долларига тенг.\nҲозирда иссиқхонада гипропоника усулида помидор, бодринг, булғор қалампири ва турли гул ниҳоллари парвариш қилинмоқда.\nДарвоқе, қишлоқ хўжалиги ривожланган Голландия, Исроил, Жанубий Корея, Япония, АҚШ, Германия мамлакатларида махсус иссиқхоналарда гидропоника усулида сабзавот маҳсулотларини етиштириш ўтган асрнинг охирларидан бошлаб йўлга қўйилган.\nГидропоника грекча сўз бўлиб “гидро”- сув, “рonos”- ишчи, “сувли эритма”- маносини англатади. Бу қишлоқ хўжалик экинларини тупроқсиз махсус жиҳозланган шароитда сувда эритилган озиқа моддалари ёрдамида етиштирилади.


Иқтисодиёт вазирлиги мутасаддилари буни ҳудудларда чорвачилик маҳсулотларини етиштириш ва қайта ишлаш комплекслари етарли даражада ривожланмагани, фермер ва деҳқон хўжаликлари маҳсулдор чорва моллари билан таъминланмагани, соҳада илмий изланишлар самарасизлиги билан изоҳлашмоқда. Қолаверса, озуқа-ем маҳсулотлари етиштириш учун экин майдонларининг камлиги, ерларнинг шўрланиши, омихта ем таннархининг юқорилиги, реализация қилишдаги “воситачилар”нинг кўплиги ҳам халқимиз гўшт нархининг қимматлашувига сабаб бўлаётгани айтилмоқда.\nХўш, муаммо сабаблари ойдинлашган экан, унинг ечими йўлида қандай амалий чора-тадбирлар кўрилаяпти?\nМутахассисларнинг айтишича, гўшт баҳосининг кўтарилишини фақат чорвачиликдаги реал ҳолатлар билан боғлаш у қадар тўғри эмас. Сабаби, аграр соҳанинг мазкур тармоғида орқага кетиш эмас, аксинча, ривожланиш кузатилмоқда. Сататистика маълумотлари ҳам буни тасдиқлайди. Жумладан, 2018 йилнинг 1 январь ҳолатига кўра, республикамизда мавжуд қорамоллар сони 12 миллион 415 минг бош, қўй ва эчкилар 20 миллион 681 минг бош, шунингдек, паррандалар 71 миллион 343 мингтани ташкил этмоқда. Бу рақамлар ўтган йилдагиси билан таққосланганда, чиндан ҳам, бир неча фоиз ортганига ишонч ҳосил қиласиз.\nГўшт ишлаб чиқариш-чи? Ушбу йўналишда эса 5 фоизлик ўсиш кузатилиб, истеъмолчиларга 2 миллион 281 минг тонна маҳсулот етказиб берилган.\n— Чорвачиликда юқори маҳсулдорликка эришиш, хусусан, гўшт етиштириш ҳажмининг ортиши кўп жиҳатдан селекция-наслчилик ишларининг нечоғли тўғри йўлга қўйилганига ҳам боғлиқ. Шу боис мамлакатимизда жаҳоннинг илғор тажрибаларини қўллаган ҳолда, чорва молларининг маҳаллий зотлари генофондини сақлаш, кўпайтириш ва сермаҳсул зотларини яратиш, подани наслли моллар билан тўлдиришга жиддий эътибор қаратилаяпти. Биргина 2017 йилда хориждан 10 минг 793 бош наслли қорамол олиб келиниб, юқори маҳсулдор чорва моллари бош сони 82 минг 435 бошга етказилди.\nМахсуд ЮСУПОВ, Қишлоқ хўжалиги вазирлиги бош бошқармаси бошлиғи.\nҲозирги пайтда юртимизда қарийб 830 та наслчилик хўжалиги фаолият кўрсатаяпти. Уларда Беларусь, Украина, Польша, Австрия, Германия, Голландия каби давлатлардан олиб келинган наслли қорамоллар кўпайтирилиб, олинаётган бузоқларнинг 20 фоизи деҳқон ва фермер хўжаликлари, аҳолига сотилаётир. Фақат 2017 йилда буюртмачиларга шартнома асосида 9 минг 491 бош наслли мол етказиб берилгани гўшт, сут маҳсулотлари етиштириш ҳажмининг ортишига мустаҳам пойдевор бўлди, десак, муболаға эмас.\nҚибрай туманидаги “Ўзнаслэлита” масъулияти чекланган жамияти — тизимдаги илғор хўжаликлардан бири. 2014 йилда ташкил этилган мазкур мажмуада қорамолнинг, асосан, симментал зоти кўпайтирилаяпти. Унинг афзаллиги шундаки, қўш йўналишли. Яъни бир пайтнинг ўзида сутчилик ва гўштчиликни йўлга қўйиш мумкин. Соғин сигирларнинг ҳар биридан мавсум давомида 8-9 минг килограммдан ортиқ сут олинса, гўшт йўналишида жаҳон бозорида энг харидоргир бўлган маҳсулот етказиб бериш мумкин. Шунинг учун мазкур ферма билан ҳамкорлик қилувчилар сони йил сайин кўпаймоқда.\nТаъкидлаш керакки, гарчи гўшт нархи ошган бўлса-да, унинг тақчиллиги сезилаётгани йўқ. Бозору дўконларимизда куннинг қайси пайти бўлмасин, танлаб харид қилиш имконияти бор.\nУнда нима учун гўшт нархи пастламаяпти, дерсиз. Дангалини айтганда, пичоққа илинадиган новвос боқиш харажати ошиб кетаётгани маҳсулот таннархига таъсир кўрсатмасдан қолмаяпти, албатта. Шунинг учун айни чоғда масаланинг шу жиҳатига жиддий эътибор қаратилаётир.\n2017 йилда чорвачилик озуқа базасини мустаҳкамлаш мақсадида 326,1 минг гектар асосий майдонларга беда, маккажўхори ва хашаки лавлаги экилди. Бундан ташқари, 115,1 минг гектар экин майдонларида маккажўхори парваришланиб, силос қилингани, жами 3 миллион 453 минг тонна кўк масса ўриб олингани, 26,4 тонна беданинг элита уруғи, сулининг 15,2 тонна супер элита, жавдарнинг 4,3 тонна, третикаленинг 20,7 тонна, маккажўхорининг 60 тонна, хашаки лавлагининг 900 килограмм элита уруғлари тайёрлангани озуқа танқислигининг олдини олишда қўл келмоқда.\nТажрибадан маълумки, демографик ўсиш натижасида озиқ-овқат маҳсулотларига бўлган талаб ортиб бораверади. Бу ҳолат нисбатан ёш ҳисобланган Ўзбекистон учун ҳам бегона эмас. Қолаверса, бугунги кунда дунёнинг аксарият мамлакатларида, мутахассислар таъбири билан айтганда, “қизил гўшт”га бўлган эҳтиёжни тўлиқ таъминлаш имконсиз. Сабаби, ресурслар чекланган шароитда қаромолларни боқиш қимматга тушади. Аммо бу келгусида гўшт камайиб ёки баҳоси янада ортиб кетади, деган хулоса ясашга асос бўлмайди.\nБинобарин, чорвачилик истиқболи фақатгина қорамолчиликка қараб қолмаган. Унинг эчкичилик, паррандачилик, қуёнчилик каби сермаҳсул тармоқлари борки, юртимизда ҳали бу имкониятдан етарли фойдаланилаётгани йўқ.\n— Очиғи, эчкичилик, паррандачилик, балиқчилик каби тармоқларнинг даромадли эканлигини кўпчилик англаб етганича йўқ. Аслида, уларнинг рентабеллиги ниҳоятда юқори. Қорамолчилик билан таққослаганда харажат бир неча баравар кам, маҳсулдорлик эса юқори. Ана шу жиҳатлар инобатга олинган ҳолда, эндиликда эътибордан четда қолган мазкур соҳаларга сармоя киритилиб, янги лойиҳалар амалга оширилаяпти. Мисол учун, ўтган йил давомида эчкичиликда 235 та, паррандачилик 554 та, балиқчиликда 677 та лойиҳа ҳаёт татбиқ қилинди. Буларнинг бари ички бозорни парҳез гўшт билан тўлдириш, нарх-навоси эса асоссиз ошиб кетишининг олдини олишда қўл келади.\nСобир МАВЛОНОВ, Қишлоқ хўжалиги вазирлиги бошқарма бошлиғи.\nҚишлоқ хўжалигини модернизациялашга қаратилган ислоҳотлар туфайли чорвачиликнинг қуёнчилик тармоғи ҳам равнақ топмоқда. Ушбу жабҳада бир йил ичида 81 янги лойиҳа ижросига киришилгани, уларда 33 минг 500 бош қуён боқиш йўлга қўйилгани бунинг тасдиғидир.\nПойтахт вилоятида иш бошлаган “Bo'stonliq Protect Consumer” масъулияти чекланган жамияти ҳам қуёнчиликка ихтисослаштирилган. Бу ерда қуённинг Янги Зеландия, фландр, рекс каби наслли зотлари парваришланмоқда. Тадбиркор ушбу зотларни бежиз танлагани йўқ. Негаки, уларнинг ҳар бири ўртача 10 килограмм гўшт қилади. Енгил ҳазм бўладиган, витаминларга бой парҳез маҳсулотга нафақат ички бозор, балки хорижда ҳам талаб катта.\nТадбиркор нима дейди?\n— Бизнеснинг ушбу турини бошлаш учун катта маблағ талаб қилинмайди. Муҳими, киритилган сармоя тезда фойда билан қайтади. Ўзимиздан қиёс: ишни 200 та қуён боқишдан бошлаган бўлсак, орадан тўрт ой ўтиб, улар сони икки баравардан зиёдга кўпайди. Жониворлар бир йилда тўрт марта насл қолдиришини инобатга олиб, фаолиятимизни кун сайин кенгайтириб бораяпмиз. Тўғри, дастлаб маҳсулотни сотишга бир оз қийналдик. Ҳозир ҳаммаси изига тушиб кетди. Шартнома асосида Тошкент шаҳридаги кўплаб ресторан ва кафелар, савдо тармоқларига гўшт етказиб бераяпмиз.\nМадина РИСАЕВА, “Bo'stonliq Protect Consumer” МЧЖ раҳбари.\nИчки бозорда ўз ўрнини топиб улгурган тадбиркор эндиликда қуён гўшти ва мўйнасини экспорт қилиш ҳаракатида. Шу мақсадда хорижий ҳамкорлар билан музокаралар олиб бораяптики, бунинг самараси тез орада кўзга ташланади, албатта.\nХулоса ўрнида айтганда, бугун бозорларимизда гўштнинг баҳоси бир оз қимматлигини ҳеч ким инкор қилмайди. Лекин соҳадаги сифат ўзгаришлари, амалиётга жорий қилинаётган янгиликлардан кўзланган мақсад битта — озиқ-овқат маҳсулотлари, шу жумладан, гўштнинг нархини аҳолига мақбул даражага олиб келиш. Бунинг учун эса имкониятлар етарли. Оддий ҳақиқат шуки, муаммо йўлимизда, ечими эса қўлимизда.\nМазкур рукндаги бошқа мақолалар: « Интеллектуал мунозараларда иштирок этиш учун қулай майдон\tГилос ва ўрикни қандай тартибда экспортга йўналтирилиши маълум қилинди »


Қозоғистон амалдорлари миллиардлаб бюджет маблағларини ўзлаштиришни чўзмоқда (видео)\nҚозоғистонда давлат идоралари бу йил республика бюджетидан турли дастур ва лойиҳаларга ажратилган 28 миллиард тенгени ўзлаштира олмади. Бу 75 миллион доллардан ортиқ маблағдир.\nШу билан бирга мамлакат вилоятларидаги айрим амалдорлар бюджет маблағлари ҳисобидан ўзларига ҳашаматли уйлар сотиб олмоқда, аммо ўз минтақаларида пулларни ишлата олмаяпти. Уларнинг фикрича, йил тугашига – бу ўн иш куни – вақт бор.\nБўлиб ўтган матбуот анжуманида Павлодар раҳбари Ануар Кумпекеев бу йил қанча болалар майдончаси қургани ва қанча дарахт ўтқазганини намойиш қилди. Унинг сўзларига қараганда, бунинг учун бюджетдан 77 миллион тенге сарфланган. Бу 207 минг доллар деганидир. Амалдор бир нарсани: шаҳар хазинасидан олинган 50 миллион тенгега уй қурганини айтишни унутди. Бу уй шахсан ўзи учун қурилган. Тўғри, амалдорга уй керак, демоқда вилоят маъмурияти, аммо бу қадар ҳашаматли бўлиши керак эмас-да.\n"Вилоят ҳокими бюджет маблағлари самарасиз ишлатилаётганини билдирган ҳолда, ҳашаматли уй сотиб олгани учун Павладар шаҳар ҳокимига ҳайфсан эълон қилди, ҳамда бу уйни бошқа бир нечта хонадонларга алмаштириш, бу хонадонларни эса навбатда турган етим болаларга топшириш имкониятларини ўрганиб чиқишни топширди", – дейди Павлодар вилоят маъмурияти матбуот котиби Азамат Байтенов.\nМолия вазирлиги бу йил амалдорлар томонидан 28 миллиард тенге ёки 75 миллион доллар ўзлаштирилмаганлигини ҳисоблаб чиқишди. Бу пуллар йўллар ва мактаблар қурилишига ишлатилиши мумкин эди, бироқ бунга ҳалақит берувчи сабаблар бўлди. "Ўзлаштирилмасликнинг сабаблари – ишлар ўз вақтида бажарилмагани, ўз вақтида хизматлар кўрсатилмагани, ўз вақтида товарлар харид қилинмаганидадир", – дея таъкидлайди Қозоғистон молия вазири Алихан Смаилов.\nБюджет маблағларининг ўз вақтида ишлатилмаслигининг сабаблари жуда ҳам кўп, дейди "Сандж" тадқиқот маркази директори Жанар Жандосова. Давлат идораларида молия йили январь ойида бошланади, пуллар эса уларга март ойида келиб тушади. Шундан сўнг муассасалар тендерларни эълон қилади ва бу жараён ишончли етказиб берувчи топилмагунга қадар узоқ давом этади. Натижада турли дастур ва лойиҳаларни ҳаётга татбиқ этиш учун вақт оз қолади ва аҳолининг эҳтиёжлари унутилади, дейди социолог.\nОстонада молиявий йил тугашига 12 иш куни қолди. Ой ўрталарида Мустақиллик куни муносабати билан бир нечта дам олиш кунлари бор. Молия вазирлигининг ишонишича, минтақаларда ишлатилмаган миллиардлаб тенгени ўзлаштиришлари учун вақт бор. Бу пуллар нимага ишлатилади – бу ҳозирча ноаниқ.


Азиза Ниёзметова: “Гулсанам Мамазоитова асар яратмайди, тайёр асарни чиройли куйлайди”\nДобавлено: 17.03.2017, 12:16\nХонанда Азиза Ниёзметова журналист Жасур Ҳамроев билан Facebook орқали суҳбатида мухлисларни қизиқтирган кўплаб саволларга жавоб берди. Хусусан, суҳбат давомида хонанда Ўзбекистон халқ артисти Гулсанам Мамазоитова ижодига муносабат билдирди.\n“Гулсанамнинг ашулалари ҳам, ўзини тутиши ҳам яхши. У четдан қараганда ғурурли туюлади. Лекин Гулсанам яхши, самимий, тарбияли қиз. У ўзини тутишни билади. Тутишни билгани учун, бекордан бекорга “халқ артисти” бўлиб ўтирмагандир. Унинг “Орзулар” қўшиғи ёқади. Ўзига яраша нафаси бор. Гулсанам асар яратмайди, яратилган асарни чиройли куйлайди”,—дейди Азиза Ниёзметова.\n“Гулсанам Мамазоитованинг акасининг ижодини кузатасизми?” деган саволга хонанда қуйидагича жавоб берди:\n—Акаси жуда кучли санъаткор. У асарлар яратади. Уни бемалол халқ артистлари рўйхатига киртиш мумкин.\nАввалроқ, Азиза Ниёзметова шу кунга қадар биронта мукофот ёки унвон олмаганини маълум қилган эди.


Қўшма корхона Aveo учун деталлар ишлаб чиқаришни йўлга қўяди\n00:25 / 26.07.2015\nUz-Dong Yang Co. Ўзбекистон-Корея қўшма корхонаси негизида GM Uzbekistan корпорацияси томонидан ишлаб чиқарилиши йўлга қўйилиши айтилаётган Chevrolet Aveo автомашиналари учун деталлар ва бутловчи қисмлар ишлаб чиқариш ташкил этилади. Бу ҳақда “Правда Востока” газетаси ёзмоқда.\nИлгарироқ компания Андижонда янги корхона очиб, Nexia-150 учун бутловчи қисмлар ишлаб чиқаришни йўлга қўйган эди. Бундан ташқари, компания тикувчилик, термопласт-автомат ишлаб чиқариш сингари соҳалар билан шуғулланиб келди.\nЯқин келажакда компания Т-250 (Aveo) машиналари учун деталлар ҳамда МАN автомобиллари учун бутловчи қисмлар, бундан ташқари, интерьер учун зарур бўлган тўққиз турдаги деталлар ишлаб чиқаришни йўлга қўйишни режалаштирмоқда. Яқинда компания 1.2 млн долларлик инвестициялар ҳисобига керакли асбоб-ускунани сотиб олади.


ХАЗОН БЎЛГАН НИҲОЛ » Учкудуқ туман ҳокимлиги расмий веб-сайти\nБош саҳифа / Маҳаллий кенгаш / Депутатлар фаолияти / ХАЗОН БЎЛГАН НИҲОЛ\nХАЗОН БЎЛГАН НИҲОЛ\n29-08-2018, 15:09, admin\nБугун қуёшга ҳар галгидек ботиш насиб этмади. Негаки, куни бўйи тарқамаган булут қуёш ботарда анча сийраклашган бўлса ҳам унинг нурларини яширишга кучи етди.\nҚиш қишлигини қилиб озгина қор ёғиб берган, энди шу қорнинг изғирини юзни чимчилайди. Лекин жондан ўтказувчи шу совуқ ҳам одамларни қўрқитолмайди. Кимдир тирикчилик юзасидан қайгадир шошар, кимдир ишдан, яна кимдир ўқишдан қайтар эди.\nФақат дарахтлар жим. Сокин уйқуга кетишган. Шундай бўлса-да, улар инсонларни кузатиб тургандай, назаримда. Аммо йўлакдан неварасининг қўлидан ушлаган ҳолда кетаётган кексароқ одамга инсонлар қатори улар ҳам бепарво. Ё пайқашмади, ё кўришни исташмаяпти. Енгил кийинган, совуқдан елкасини беозоргина қисиб олган гўдак бобосининг юзига ҳайрат ва қизиқиш билан қараб қўярди. Жажжи юракнинг бобосига раҳми келаётганлиги юзидан маълум.\nБир пайтлари катта мансаб эгаси бўлган бу инсон айни пайтда чумолидан ҳам ожизроқ эди. Ҳа, ҳаёт шунақа. Кимдир бугун шоҳ бўлса, эртага гадо. Ё бўлмаса, акси!.\nАйниқса, катта мансаб эгаси бўлиб, бирдан ҳаммасидан маҳрум бўлиш қанчалар оғир. Миясида ўша мансабдор вақтлари, ўша пайтлардаги имкониятлар ҳар лаҳзада чарх уриб айналаётганда, бу хаёллардан қочиш учун нималар қилмайди киши. Балки бу инсон ҳам шунинг учун ичгандир?!\n-Бобо, тезроқ юрсайиз-чи!\nГўдакнинг совуқдан қизарган юзларида норозилик акс этди...\nБобонинг невара билан иши йўқ. Унинг борлигини билмайди чамаси. Ўзича кимларнидир сўкиб, гоҳ тўхтаб, гоҳ юриб келаётган бобонинг оёқлари чалкашиб йўлак четига йиқилди. Шу кўйи анча ётди. Кейин қўлларига таяниб турмоқчи бўлди, лекин эплай олмади. Гўдак кўзида ёш айланган ҳолда бобосининг қўлидан тортиб турғизмоқчи бўлди, лекин кучи етмасди. Охир-оқибат болакай ҳам бобосининг ёнига чўкди.\nИмкон қидириб атрофга жавдираган мунчоқ кўзларидан ёш шашқатор бўлиб оқаверди, оқаверди. Анча қорунғу тушиб қолгани учун кўчада одамлар сийраклашган. Онда-сонда ўтиб қолгани ҳам бу ҳолатга бепарво.\nКузатиб турган экан-ми, чидаб туролмади чамаси йўл четидаги уйдан чопиб чиққан аёл гўдакни уйига олиб кетмоқчи бўлди. Аёл қанча ҳарақат қилмасин, болакай унамади. Ҳатто йиғлаган кўйи, бобосини қизғангандек, аёлга ёвқараш қилиб қўйди.\nҚоннинг қудрати қанчалар кучли! Совуқ жонидан ўтказиб турганда ҳам бобосини ташлаб кетолмади-я. Айрим катта юракларда озгина ҳам меҳр йўғ-у, жажжи юракка бунча меҳр қандай сиғди экан-а?! Шу аёзли тунда, зим-зимистон кўчада невара ва бобо ёлғиз қолди.\n...Бугун тонг ҳам ҳар галгидек отмади. Унинг сукунатини уй ёнига келиб тўхтаган "03”нинг ваҳимали сигнали бузди.\nШифохона... Илоҳий бир фурсатни кутганидек, шифохона эшиги олдида кўзда ёш билан жавдираб имкон излаётган она ҳам, "ҳаммаси ўтиб кетади” дегандек онанинг елкасига қўлини қўйиб, уни овутаётган ота ҳам қишнинг изғиринига дош беролмаган ниҳолнинг хазон бўлганини билишмасди... Билишмасди, шўрликлар!\nҚуёш эса тундаги воқеадан бехабар аста ётоғидан бош кўтариб, одамларга нур улашарди.\n"Учқудуқ" газетаси хабар қилади: ДУО ҚИЛАЁТГАН ФАРИШТА\n"Учқудуқ" газетаси хабар қилади: СОҒИНЧНИ СОҒИНИБ...\n"Учқудуқ" газетаси хабар қилади: ИЧКИЛИКБОЗЛИК – ИЛЛАТ!\nМАДАНИЙ МЕРОС ОБЪЕКТЛАРИ МУҲОФАЗАСИГА ОИД КЕНГАШ ЭШИТУВИ


Қурони карим тиловатининг 20 одоби\n6. Қуръони Каримни қироат қилувчи ўзининг муҳим ишларини ташламаслиги керак. Ишдан бўшаганда қироат қилади.\n7. Қуръони Каримни қироат қилувчи учун қироат кўпайиб баданига зарар етказадиган бўлмаслиги керак.\n8. Қуръони Каримни қироат қилувчи ўта шошилиб тартил ва тажвидни бузмаслиги керак. Тиловатдан вақтни қизғаниб ёки бошқа сабаблар билан шошилиб ўқимаслик.\n10. Қуръони Каримни қироат қилувчи қироатни кўп қилмоқчи бўлса, уч кундан кам бўлмаслиги керак.\n11. Қуръони Каримни қироат қилувчи хатм қилганидан кейин Аллоҳ таолога дуо қилиши марғубдир.\n15. Қуръони Каримни қироат қилувчининг мусҳафи бўлса, ўша мусҳаф қаровсиз қолмаслиги учун ҳар куни маълум оятларни бўлса ҳам унга қараб ўқиб турмоғи лозим.\n17. Тиловатга киришишдан олдин ақлни машғул қиладиган турли омиллардан зеҳнни холи қилиш.\n18. Ҳар гал тиловатга киришиш олдидан Аллоҳ таолодан уни осон этишини чин дилдан сўраш ва У Зотдан доимо ғайрат, куч-қувват ва имкониятлар сўраб дуою илтижода бўлиш. Зотан Аллоҳдан ўзга ҳеч кимдан қувват ва ёрдам йўқдир.\n19. Бу ўринда оддий матнни эмас, балки, буюк илоҳий китоб, лафзи ҳам, маъноси ҳам Аллоҳ томонидан бўлган, У Зотнинг қадийм каломи бўлмиш Қуръони каримни, илоҳий ваҳийни ўқиётганини унутмаслик, бу ҳақиқатни доимо ҳис қилиб туриш.\n20. Бу йўлда тўғри ният билан қилинган ҳар бир ҳаракат ва машғулот ибодат ҳисобланишини доимо ёдда тутиш.\n4402 марта ўқилди\nДругие материалы в этой категории: « Муаммолар ечимини Қуръондан изланг\tҚуръони карим тиловатида истиоза »


Исроил ҳужумига Эрон қандай жавоб беради? - BBC O'zbek\nИсроил ҳужумига Эрон қандай жавоб беради?\nИсроил "Эроннинг ядро қуролига эришиш ҳаракатларини тўхтатиш учун ҳарбий ҳужум эҳтимоли" ҳақида бир неча бор огоҳ билан чиқди.\nЭрон расмийлари бу каби амалга "мувофиқ жавоб" берилишини билдирдилар.\nЛекин Эроннинг "мувофиқ жавоби" қандай бўлади?\n"Мувофиқ жавоб"нинг минтақа ва Эрон учун қандай оқибатларини кутиш мумкин?\nЭроннинг ядро қуролига эришишига йўл қўйишнинг оқибатлари Исроил ҳаробий амалиётлари оқибатларидан енгилроқ бўладими?\nЛондондаги Стратегик Тадқиқотлар Марказининг қуроллар тарқашининг олдини олиш бўлими раҳбари Марк Фицпатрикнинг айтишича, Эроннинг Исроилга қарши тўғридан-тўғри ҳарбий уруш очиш имкониятлари чекланган.\n"Эроннинг эскиб қолган ҳаво кучлари жиҳозлари Исроилникидан анчайин заиф ва Исроилга қадар ета оладиган қанотли ракеталари сони ҳам чекланган".\nФицпатрикка кўра, Эрон 1600км узоқликка уча оладиган "Шаҳоб-3" ва "Қадр-1" русумидаги ракеталарга эга бўлса ҳам, уларни учира оладиган фақатгина 6 та ускунага эга.\n"Исроилга қадар етадиган ва қаттиқ ёқилғида ишлайдиган "Сажил-2" ракеталари ҳам мавжуд, лекин улар ҳали тўлиқ фойдаланишга киритилмаган".\nЛекин жаноб Фицпатрикка кўра, бу ракеталарнинг ҳаммаси аниқ нишонга олиш соҳасида оқсайди. Яна бир жиҳат, Эрон кимёвий ва биологик қуролга эга эмас.\n"Хулоса, Эрон томонидан ҳар қандай ракета ҳужуми пўписаси рамзийдир", деди Марк Фицпатрик.\nУнга кўра, Эроннинг Исроилга қарши "мувофиқ жавоби" учинчи бир мамлакат ё-да кучлар орқали бўлиши мумкин.\nМасалан, Ливандаги "Ҳезбуллоҳ" гуруҳи Эрондан олинган 10 мингдан кўпроқ ракета ускунасига эга.\n"Булар 25 км узоқликка ета оладиган "Катюша"лар, 45 кмга етадиган "Фаҳр-3", 75 кмга етадиган "Фажр-5", 200 кмга қадар учадиган "Залзал-2", ва 220 кмга етадиган "Фотеҳ-110"лардир. Бунга қўшимча бутун Исроил ҳудудини нишонга олиш имконига эга ва 750 килограмм қурол-яроғ таший оладиган 10та "Скад-Д" ракетлари мавжуд".\nБундан ташқари Фаластиннинг Ғазо бўлгасидаги "Ҳамас" гуруҳи ҳам Исроилни қисқа масофага учувчи ракеталар билан нишонга олиши мумкин экан.\nДемак Исроил билан "Ҳезбуллоҳ" ва "Ҳамас" ўртасида ҳам ҳарбий можаро ва минтақа миқёсида кенгроқ можаро келиб чиқиш эҳтимоли бор.\nФорс кўрфазида ҳарбий амалиётлар эҳтимоли\nЭрон Денгиз Кучлари йирик кемаларга қарши миналар жойлаштириш ва нишонга олиш учун кичик ва тез-юрар қайиқлар билан яхши жиҳозланган.\nШунингдек, Эрон қуруқликдан туриб денгиздаги кемаларни аниқ нишонга ола биладиган ракеталарга ҳам эга.\nБу имкониятларни Эрон кўплаб миқдорда нефт ташиб ўтиладиган Ҳормуз бўғозида ҳам ишга солиши мумкин.\nБу эса ўз навбатида АҚШ билан ҳарбий можаро эҳтимолини келтириб чиқаради.\nТеррористик амаллар эҳтимоли\nВашингтодаги Бруклин Институтидан терроризмга қарши кураш мутахассиси Даниел Байманнинг айтишича, Исроил ҳужуми бошланмасдан аввалоқ турли ерларда террористик амаллар йўлга қўйилиши эҳтимоли бор.\n"Эрон бу каби амалларга тўғридан-тўғри нишонга ололмайдиган ҳолларда қўл урган вақтлари бўлган. Бу амаллар қайсидир маънода бошланиб ҳам бўлди. Исроил ва Эрон аллақачон бир-бирларини нишонга олмоқдалар. Исроил ҳужум арафасида бу каби амалларни кўпайтиради, деб ўйламайман, лекин Эрон кўпайтириши мумкин",-дейди Даниел Байман.\nДаниел Байманнинг айтишича, Эроннинг бу каби ҳужумлари самараси савол остида.\n"Ҳиндистон ва Таиландда Эроннинг ҳужумлари яхши ташкиллаштирилмаганди. Бу Эрон Хавфсизлик Кучлари тайёргарлик савияси бир маромда эмаслигидан далолат беради".\nТаҳлилчиларга кўра, Эроннинг ҳар қандай ҳужумларга жавобий амаллари "етти ўлчаб бир кес" қабилида бўлиши керак.\nХалқаро Тинчлик учун Карнеги жамғармасидан Карим Саждадпурнинг айтишича, агар Эрон жуда кичик миқёсда жавоб берса обрўсини йўқотади, жуда кенг миқёсда амалларга қўл урса бошини йўқотиши мумкин.\n"Лекин обдон ўйлаб чиқилган жавобий муносабатнинг ўзи қандай бўлади, мен билмайман",- дейди Саждадпур.\nХалқаро қонунчилик нима дейди?\nИсроил Эронга уруш очадими, Эрон қандай жавоб беради қабиладги жавобсиз саволлар манзарасида бир саволга жавоб аниқдек.\nХалқаро қонунчилик нуқтаи назаридан Исрол режалаётган бўлиши мумкин бўлган ҳар қандай ҳужум ноқонуний.\nНотрдам Университетидан профессор Мари О'Конелга кўра, бу каби ҳужум қонуний бўлиши учун БМТ Хавфсизлик Кенгаши томонидан маъқулланган бўлиши керак, чунки Эрон Исроилга қарши уруш очгани йўқ.\n"БМТ Хартиясида аниқ-ойдин айтиб ўтилган, яъни бирон мамлакат ҳарбий кучдан фақатгина ҳужум қилинган вақтда ўз-ўзини мудофаа қилиш йўлида фойдаланган ҳолдагина қонуний бўлади".\nАлбатта Исроил Эроннинг ядро ҳужумидан "ўз-ўзини ҳимоя қилиш" йўлида бу ишга қўл урганлигини даъво қилади.\nЛекин профессор О'Конелнинг айтишича, барибир Исроил ҳужуми ноқонуний бўлади.


Путиннинг ҳарбий жиноятчи сифатида маҳкамага тортилиши қанчалик ҳақиқатга яқин? — Sof.uz\nПутиннинг ҳарбий жиноятчи сифатида маҳкамага тортилиши қанчалик ҳақиқатга яқин?\n8.04 22:30 670 Жаҳон\nКейинги пайтларда бир қатор Ғарб давлатлари раҳбарлари Россия президенти Владимир Путинни Украинага бостириб киришга буйруқ бергани учун ҳарбий жиноятчи сифатида маҳкамага тортишни талаб қилмоқда. Путиннинг матбуот котиби Дмитрий Песков Sky News телеканалига берган интервьюсида бу талаб нечоғли ҳақиқатга яқин эканига ойдинлик киритди.\nТелеканал бошловчисининг «Путин ҳарбий жиноятчи сифатида судда жавоб беришидан хавотирланадими?» деган саволига жавоб берган Песков «Йўқ, бунинг ҳеч қандай эҳтимолини кўрмаяпмиз», – деб таъкидлаган.\nЖорий йил 24 февраль куни Россия қўшини Украина ҳудудига бостириб киргач, коллектив Ғарб Кремлга нисбатан кенг кўламли молиявий-иқтисодий жазо чоралари жорий этди. Америка президенти Жо Байден эса Россия раҳбарини ҳарбий жиноятчи деб атади.\nГермания президенти Франк-Вальтер Штайнмайер Spiegel нашрига берган интервьюсида Россия президенти В.Путин ҳамда ташқи ишлар вазири Сергей Лавров ҳарбий жиноятлари учун маҳкама қаршисида жавоб бериши кераклигини таъкидлади. Германия етакчиси россиялик ҳамкасбини «уруш оловини ёқаётган бункердаги шахс» деб атаган.


Коронавирус қандай жиловланди? Пандемия Жанубий Корея мисолида\nКоронавирус қандай жиловланди? Пандемия Жанубий Корея...\n12.04.2020 10:48 0 3200\nЎз вақтида Жанубий Корея Хитойдан кейинги ўринда турувчи энг йирик вирус ўчоғи деб белгиланган эди. Февраль ойининг охирида вирус юқтирган супертарқатувчи (31-бемор) ҳисобига вирус ўша вақтда Жанубий Кореяда бирданига кескин ошиб кетганди. Буни қуйидаги эпидемия гистограммасидан ҳам кўрсангиз бўлади.\n2 март куни мамлакатда эпидемиянинг энг чўққисига чиққани қайд қилинган. Март ойининг ярмига келиб эпидемия тўлқини сезиларли равишда пастлаган. Икки ҳафтада эпидемияни бундай муваффақиятли тарзда жиловлаш қуйидаги уч омилга боғлиқ бўлди деб ҳисоблайман:\n1) Мамлакат томонидан касалланганларни зудлик билан карантин ҳудудига қамраб олиш;\n2) Касалланганлар, улар контактга киришганлар, контактга киришганлар билан контактда бўлганларни тестдан ўтказиш;\n3) Аҳолининг карантин қоидаларига амал қилиши;\nМана шу уч жиҳатни мамлакат жуда тез амалга оширди ва эпидемия тўлқини жиловини ўз қўлига ола билди. Жанубий Корея соғлиқни сақлаш тизими эпидемия авж олишни бошлаши билан бир вақтнинг ўзида кўп одамни тестдан ўтказиши уларнинг энг катта ютуғи бўлди. Улар айни кунгача ярим миллиондан ортиқ одамни тестдан ўтказишга муваффақ бўлишди. Мана шу боис ҳам Жанубий Кореядаги вирус юқтирганлар сони 10 мингта атрофида бўлиб турибди. Жуда кўп давлатлар, жумладан, АҚШ, Италия, Испания, Германия, Франция каби давлатлар ҳам ўз вақтида бу усулдан фойдаланганда эди, бу қадар кўп вирус юқтирганлар бўлмасди. Улар оммавий тест ўтказишда анча кеч ҳаракат қилишди.\nХўш нега унда ҳозир ҳам Жанубий Кореяда эпидемия давом этмоқда?\nҲақиқатан ҳам, сўнгги 10 кундан бери ҳар куни мамлакатда 27-94 оралиғида янги ҳолатлар қайд этиб турилибди. Бу ҳолатни ҳам икки хил изоҳлаш мумкин:\n1) Иммунитети кучлиларда вируснинг инкубацион даври узоқ давом этади ёки баъзан касаллик ҳеч қандай симптомсиз кечади, мана шундай ҳолатдаги кишилар вирус юқтиришда давом этмоқда.\n2) Карантин қоидалари нисбатан юмшаган ва одамлар эркин ҳаракатланиш, ўзаро жисмоний масофа сақлашга тўлиқ риоя қилмаяпти.\nҲар икки ҳолатда ҳам Жанубий Кореяда аҳвол кундан кунга яхшиланиб бормоқда. Айни вақтда мамлакатда умумий вирус юқтиргани тасдиқланганлар сони 10 480 нафарни, ундан батамом тузалиб кетганлар 7 243 нафарни, вафот этганлар 211 нафарни (2,01%) ташкил этмоқда. 14 070 нафар киши эса вирус юқтиргани эҳтмоли билан карантин ҳудудида қолмоқда. Менинг тахминимча ёзга бормасдан ушбу мамлакат Хитой каби эпидемияни ортда қолдиради. Кореяда бўлиб турган ватандошларимизга ўзингизни асранг, деб қоламан. Корейс шифокорларининг жасорати ва ҳаракатларига эса тасанно айтмасдан илож йўқ.\nКоронавирус Кеча, 10:18


Дастурий вазифалар масъулияти – Сурхон тонги\nБош саҳифа / Сиёсат / Дастурий вазифалар масъулияти\nНоябр 10, 2018\tСиёсат Изоҳ қолдириш 652 Кўрилди\nЮртимизда фаолият кўрсатаётган сиёсий партиялар орасида тадбиркор ва ишбилармонлар ҳаракати — O`zLiDeP энг ёши ҳисобланиб, ўтган 15 йил мобайнида ўзининг нуфузи ва етарлича электоратига эга бўлди.\nПартиямиз тадбиркорларнинг эркин фаолият юритишини таъминлаш, шу билан бирга мамлакатнинг миллий манфаатлари ва тараққиётининг стратегик истиқболларига хизмат қиладиган бозор иқтисодиётига асосланган ҳуқуқий демократик давлат қуриш бўйича ҳаракат дастурларини ҳаётга изчил татбиқ этиб келаяпти.\nПартиямизнинг вилоят Кенгашига ҳозирги кунда 34 минг нафар аъзо бирлашган. Корхона, ташкилот, муассасалар, фермер хўжаликлари, кичик ва ўрта бизнес субъектларида 666 та бошланғич партия ташкилоти дастурий вазифаларни ижро этишда фаоллик кўрсатишаётир. Аъзоларимиз сафи йил сайин ортиб бораяпти. Масалан, биргина жорий йилнинг ўтган 9 ойи мобайнида 7 минг нафар киши сафимизга қўшилди. Жойларда 20 та бошланғич партия ташкилоти тузилди.\nТадбиркорлар манфаатини ҳимоя қилиш ҳамда дастурий вазифаларни амалга ошириш учун партиямиз етарли имкониятга эга. Олий Мажлис Қонунчилик палатасида 3 нафар, халқ депутатлари вилоят Кенгашида 22 нафар, шаҳар ва туманлар Кенгашларида 131 нафар депутатимиз фаолият кўрсатаяпти.\nПартия олдида турган мақсад ва вазифаларни самарали амалга оширишда “Ёшлар қаноти” ва “Аёллар қаноти” фаолияти алоҳида ўрин тутади. Бугунги кунда партиямиз аъзоларининг 42 фоизини ёшлар ташкил этаяпти. Партия томонидан ёшларга оид ўндан ортиқ лойиҳалар жорий этилган. “Ёшлар қаноти” томонидан “Ёш мулкдор — юрт таянчи”, “Хавфсиз интернет”, “Ёш фермер”, “Янги авлод кадрлари” лойиҳалари амалга оширилмоқда. “Ёшлар келажагимиз”, “Ҳар бир оила тадбиркор” Давлат дастурлари бўйича жорий йилнинг 9 ойида партиянинг вилоят, туман Кенгашлари депутатлик гуруҳлари аъзолари кўмагида 42 нафар ёшга тадбиркорлик фаолиятини бошлаш учун банклардан 3 миллиард 659 миллион сўмлик имтиёзли кредит ажратилишига кўмаклашилди. Партия вакиллари аҳоли хонадонларига ташриф буюриб, тадбиркорлик фаолиятини бошлашга қизиқаётган уюшмаган ёшларга зарурий кўрсатмалар беришмоқда.\nПартиямиз аъзоларининг 30 фоиздан ортиғи хотин-қизлардан иборат. Маҳаллий Кенгашларга 17 нафар аёл депутат этиб сайланган. Ўтган йиллар давомида партиянинг “Аёллар қаноти” томонидан бир қатор лойиҳалар амалга оширилди. Жумладан, “Соғлом оила — мустаҳкам оила” дастурига биноан хотин-қизларнинг тиббий саводхонлигини ошириш, қариндош-уруғлар ўртасидаги никоҳни камайтириш ва эрта турмушга чиқишнинг салбий оқибатларини ташвиқот қилиш билан бирга чекка ҳудудларда бепул тиббий кўриклар ташкил этиш ишлари амалга оширилди. “Бунёдкор аёллар” лойиҳаси доирасида тадбиркорлик қилишга аҳд қилган хотин-қизларга 9 ой мобайнида молиявий муассасалардан 200 миллион сўмдан ортиқ кредит олишида амалий ёрдам берилди.\nЖорий йилнинг ўтган ойлари мобайнида партия фаоллари, депутатлик гуруҳлари аъзолари билан ҳамкорликда аҳоли ўртасида 45 марта сайёр қабул ўтказилди. Учрашувларда 228 та мурожаат тушган бўлса, уларнинг барчаси ижобий ҳал қилинди. “Обод қишлоқ” дастури ижроси юзасидан партия гуруҳи аъзолари 1318 та хонадонда бўлиб, 76 минг нафар аҳоли билан учрашди. Улардан тушган 327 та мурожаатнинг 53 фоизи ижобий ҳал этилди.\nБир сўз билан айтганда, ҳали олдимизда қилиниши зарур бўлган жуда кўп вазифалар турибди. Фурсатдан фойдаланиб партиядошларимизни O`zLiDeP ташкил этилганлигининг 15 йиллиги билан қутлар эканман, дастурий мақсад ва вазифаларни амалга оширишда уларга куч-қувват тилайман.\nO`zLiDeP вилоят Кенгаши раиси\nОлдинги Кўча тасодифларга тўла\nКейинги Пиллакор аёллар ҳам пенсияга чиқади


16:24 / 14.11.2016 | Aziza | 3256\nАссалому алайкум! Эшигимиз олдига тупроқ, соч ва қуруган чой сeпиб кeтишипти. Бу нимани англатади? Бу иш эрталаб тонг саҳарда бўлган. Агар иссиқ-совуқ бўлса ундан қандай қилиб қутилса бўлади? Ўзим турмушга чиқмаганман, шу кундан бошлаб касал ва дангаса бўлиб кўчага чиқолмаяпман. Иштахам йўқ, ётоққа боғланиб қолганман. Нима қилсам бўлади? Маслахат бeринглар, илтимос.\nВа алайкум ассалом! Аллоҳга тақво қилинг. Расулуллоҳ соллаллоҳу алайҳи васалламнинг тонгада ва тунда ўқиган зикрларини ўқиб юринг. Аллоҳ таоло Ўзининг каломида : وَمَن يَتَّقِ اللَّهَ يَجْعَل لَّهُ مَخْرَجًا۝ وَيَرْزُقْهُ مِنْ حَيْثُ لَا يَحْتَسِبُ وَمَن يَتَوَكَّلْ عَلَى اللَّهِ فَهُوَ حَسْبُهُ إِنَّ اللَّهَ بَالِغُ أَمْرِهِ قَدْ جَعَلَ اللَّهُ لِكُلِّ شَيْءٍ قَدْرًا۝ 2...Ким Аллоҳга тақво қилса, унинг йўлини очиб қўядир. 3. Ва унга ўзи ўйламаган тарафдан ризқ берур. Ким Аллоҳга таваккул қилса, бас, унга У Зотнинг Ўзи кифоядир. Албатта, Аллоҳ Ўз ишини етказувчидир. Батаҳқиқ, Аллоҳ ҳар бир нарсага ўлчов қилиб қўйгандир. Ким Аллоҳга тақво қилса, унинг йўлини очиб қўядир. Ва унга ўзи ўйламаган тарафдан ризқ берур». Яъни ким Аллоҳ таолонинг буюрганини қилиб, қайтарганидан қайтса, бу дунё ва у дунёнинг қийинчиликларидан чиқадиган йўлни Аллоҳнинг Ўзи кўрсатиб қўяди. Тақводор шахснинг мушкулини доимо Аллоҳнинг Ўзи енгил қилиб туради. Шу билан бирга, унга ўзи ўйлаб, хаёлига келмаган томондан ризқу рўз етказиб беради. Одатда, кишилар ризқу рўзим сероб бўлсин, деган мақсадда тақводан воз кечадилар. Бу эса аксинча натижага олиб келади. Ушбу ояти кариманинг маъносидан келиб чиқадиган қоидага биноан, тақводорлик қийинчиликларнинг осонлашиши ва ризқнинг ўйламаган тарафдан келишига сабаб бўлади. Юқорида зикр этилган ишларда ҳийла-найранг кўп ишлатилади. Ҳийладан қўрқишнинг ўзи янги ҳийлага олиб боради. Шунинг учун Қуръони Карим мусулмонларни Аллоҳга таваккул қилишга ундаб, «Ким Аллоҳга таваккул қилса, бас, унга У Зотнинг Ўзи кифоядир. Албатта, Аллоҳ Ўз ишини етказувчидир. Батаҳқиқ, Аллоҳ ҳар бир нарсага ўлчов қилиб қўйгандир», – дейди. Абдуллоҳ ибн Масъуд розияллоҳу анҳу «Қуръондаги энг катта умидбахш оят, ушбу «ва ман яттақиллаҳа яжъал лаҳуу махрожан ва ярзуқҳу мин ҳайсу лаа яҳтасиб» деган эканлар. Имом Аҳмад ибн Ҳанбал ривоят қилган ҳадиси шарифда Набий алайҳиссалом: «Албатта, банда қилган гуноҳи туфайли ризқдан маҳрум бўлади. Қадарни дуодан ўзга ҳеч нарса рад қила олмайди, умрни яхшиликдан ўзга ҳеч нарса зиёда қила олмайди», – деганлар. «Ким Аллоҳга таваккул қилса, бас, унга У Зотнинг Ўзи кифоядир» жумласининг тафсирига уламоларимиз қуйидаги ҳадисни келтирадилар. Набий алайҳиссалом Абдуллоҳ ибн Масъудга қилган насиҳатларида жумладан: «...Ва билки, агар умматнинг барчаси йиғилиб, сенга манфаат етказмоқчи бўлсалар ҳам, Аллоҳ сен учун тақдир қилиб қўйган нарсадан ўзга ҳеч бир нарса қила олмайдилар. Агар сенга зарар етказиш учун тўплансалар ҳам, Аллоҳ сен учун тақдир қилиб қўйган нарсадан ўзга ҳеч бир нарса қила олмайдилар», – деганлар. (“Тафсири Ҳилол” китобидан). Валлоҳу аълам!\nБолалар учун адабиётлар\nЮздаги доғларни кетказиш\nЯланг оёқда юриш хақида ҳадис\nНаркоз пайтида жон берса\nХирург операция вақтида намозни кечиктирса бўладими


Ўзбекистон Мудофаа вазирлиги курсантлари халқаро мусобақада фахрли ўринни эгаллади / Olamsport.com\n17:58Немков ММА тарихидаги кучли Топ-6 жангчиларини айтди\t0 17:37Собир Назаралиевни табриклаймиз!\t0 17:16Сергей Бубканинг 26 йиллик рекордини 20 ёшли йигит янгилади\t0 17:00"Барселона" Бартомеуга ишончсизлик вотуми бўйича 20 мингдан ортиқ имзо қабул қилди\t0 16:55Ян Хабиб - Гэтжи жанги учун ўз тахминини айтди\t0 16:34Сурхондарё вилоятида жисмоний тарбия ва спортга эътибор қай даражада?\t0 16:13Осака "Ролан Гаррос"да қатнашмайдиган бўлди\t0 15:52Чимаев Адесанья ва Усманнинг камарига кўз олайтиряпти\t0 15:31“Челси” футболчиси А Cерияга қайтади\t0 15:10"Тампа" учинчи бор Стэнли Кубоги финалига чиқди\t0 14:49Гаэль Монфис илк учрашувидаёқ мағлубиятга учради\t0 14:28Хадис Ибрагимов UFC 253 турнирида жанг қилади. Рақиб ҳам маълум\t0 14:07Ретро! Сардорлик боғичидаги Рўзиқул Бердиев, захира ўриндиғида сигарет чекаётганлар ёхуд 13 йил аввал ўтказилган "Лой жанги 2"дан ФОТОРЕПОРТАЖ 0 13:46Рим "Мастерс". Нишикори 249-ракеткага ютқазиб қўйди\t0 13:44Нурмагомедов - Гетжи. UFC чемпиони жанг учун ўз тахминини айтди\t0\n29 июл 21:42\nЎзбекистон Мудофаа вазирлиги курсантлари халқаро мусобақада фахрли ўринни эгаллади\nТеглар : ҚозоғистонЎзбекистонМДҲ\nЎзбекистон Мудофаа вазирлиги ҳарбий хизматчилари Қозоғистоннинг Олмаота шаҳрида МДҲга аъзо мамлакатлар дўстона армияларининг олий ҳарбий таълим муассасалари курсантлари ўртасида ўтказилган мусобақада иштирок этди.\nХалқаро ҳарбий мусобақада Ўзбекистон, Қозоғистон, Арманистон, Россия, Қирғизистон, Тожикистон ва Беларусь Республикаларидан жами 170 нафар курсант иштирок этди.\nКурсантлар ўртасида биринчи марта ўтказилган халқаро спорт ўйинлари Иккинчи жаҳон урушининг 75 йиллигига бағишланди. Иштирокчилар футбол, ҳарбийлашган кросс, спорт ориентирлаши, қўл жанги ва пневматик милтиқдан аниқ нишонга отиш бўйича беллашди.\nЯкуний натижаларга кўра, россиялик курсантлар 1-ўринга, қозоғистонлик иштирокчилар 2-ўринга ва Ўзбекистонлик ҳарбийлар 3-ўринга сазовор бўлди.\nЯккалик баҳсларда қуйидаги натижалар қайд этилди:\n– Футбол – 1-ўрин – Россия, 2-ўрин – Қозоғистон, 3-ўрин – Ўзбекистон;\n– Ҳарбийлашган кросс – 1-ўрин – Қозоғистон, 2-ўрин – Ўзбекистон, 3-ўрин – Қирғизистон;\n– Қўл жанги – 1-ўрин – Россия, 2-ўрин – Ўзбекистон, 3-ўрин – Қозоғистон;\n– Пневматик милтиқдан аниқ нишонга отиш – 1-ўрин – Қозоғистон, 2-ўрин – Россия, 3-ўрин – Беларусь (Ўзбекистон 4-ўринда);\n– Спорт ориентирлаши – 1-ўрин – Россия, 2-ўрин – Қозоғистон, 3-ўрин – Беларусь (Ўзбекистон 4-ўринда).